sagorsarker/bangla-wikipedia huggingface dataset:
ছিপ

ছিপ মাছ ধরার সরঞ্জাম বিশেষ। ছিপ ফেলে মাছ ধরা পৃথিবীব্যাপী মানুষের অন্যতম একটি শখ। বাশেঁর শক্ত ও দৃঢ় কাঠিতে সূতা বেঁধে পানিতে ছেড়ে দেয়া হয়। সূতার অন্য প্রান্তে থাকে লোহার তৈরী বড়শী। বড়শীতে টোপ লাগিয়ে ছিপ ফেলা হয়। মাছ টোপ গিললে সূতায় টান পড়ে এবং তখন ছিপ দ্রুত টেনে তোলা হয়। সূতার মাঝামাঝি থাকে ফাৎনা যা পানিতে ভেসে থাকে। টোপে মাছ ঠোকর দিলে ফাৎনা নড়ে ওঠে। টোপ-গেলা মাছ নড়াচড়া শুরু করলে ফাৎনা নড়তে থাকতে, ডুবু ডুবু হয়। তাতে বোঝা যায় মাছ টোপ গিলেছে। তখন ছিপ দ্রুত তুলে নিতে হয়। বাশেঁর তৈরী পাত্র খালুইয়ে ধৃত মাছ রাখা হয়।
বড়শি দিয়ে মাছ শিকারের প্রধান উপকরণ ছিপ। ছিপ তৈরির কঞ্চে বাঁশ ক্রয় করার পর বাঁশ চেছে, ছেক দিয়ে আকা-বাঁকা সোজা করা হয়। 
সারাবছর ছিপের চাহিদা থাকলেও আষাঢ়, শ্রাবণ ও ভাদ্র মাস এর ভরা মৌসুম। এই সময়ে সারাদেশে ছিপ কেনা বেচা হয়।
ছিপ দিয়ে মাছ ধরার আইন ও বিধিমালাগুলি প্রায়শই আঞ্চলভেদে পরিবর্তিত হয়। এর মধ্যে সাধারণত অনুমতি (লাইসেন্স), বন্ধ সময়সীমা অন্তর্ভুক্ত থাকে যেখানে নির্দিষ্ট প্রজাতির ফসল কাটার জন্য অনুপলব্ধ থাকে, গিয়ারের প্রকারের উপর বিধিনিষেধ এবং কোটা থাকে।
আইনগুলি সাধারণত মুখের বাইরে হুকের সাহায্যে মাছ ধরা নিষিদ্ধ (ফাউল হুকিং, "স্ন্যাগিং" বা "জাগিং" ) বা জব্দকৃত মাছ ধরতে সহায়তা ছাড়া অন্যত্র জালের ব্যবহার নিষিদ্ধ। কিছু প্রজাতি, যেমন টোপের মাছ এবং কিছু খাবার জালে সাথে নেওয়া যেতে পারে। কখনও কখনও, (অ-খেলাধুলা) টোপের মাছ কম মূল্যের বিবেচিত হয় এবং স্ন্যাগিং, তীর-ধনুক বা বর্শার মতো পদ্ধতিতে এগুলি গ্রহণ করা জায়েয হতে পারে। এগুলির কোনও কৌশলই ছিপের সংজ্ঞা অনুযায়ী আসে না কারণ তারা একটি হুক এবং সুতা ব্যবহারের উপর নির্ভর করে না।
বেগম রোকেয়া স্মৃতি কেন্দ্র

বেগম রোকেয়া স্মৃতি কেন্দ্র ঊনবিংশ শতাব্দীর খ্যাতিমান বাঙালি সাহিত্যিক ও সমাজ সংস্কারক রোকেয়া সাখাওয়াত হোসেনের নামে স্থাপিত একটি গণউন্নয়নমূলক প্রতিষ্ঠান। বাংলাদেশের রংপুর জেলার মিঠাপুকর উপজেলার পায়রাবন্দ গ্রামে বেগম রোকেয়ার পৈতৃক ভিটায় ৩ দশমিক ১৫ একর ভূমির ওপর এই কেন্দ্রটি অবস্থিত। একটি সরকার প্রতিষ্ঠান। এতে আছে অফিস ভবন, সর্বাধুনিক গেস্ট হাউজ, ৪ তলা ডরমেটরি ভবন, গবেষণা কক্ষ, লাইব্রেরি ইত্যাদি। সরকারী উদ্যোগে নির্মিত এই কেন্দ্রটির পরিচালনায় বর্তমানে নিয়োজিত রয়েছে বাংলাদেশ সরকারের মহিলা ও শিশু বিষয়ক মন্ত্রণালয়।
নারী জাগরণের অগ্রদূত বেগম রোকেয়ার আদর্শ, কর্ম ও জীবন সম্পর্কে নতুন প্রজন্মকে অবহিতকরণ এবং এবং তার যুগস্রষ্টা অবদানকে স্মরণীয় ক’রে রাখার উদ্দেশ্য নিয়ে বাংলাদেশ সরকারের সংস্কৃতি মন্ত্রণালয় এই গবেষণা ও প্রশিক্ষণ কেন্দ্র স্থাপনের পরিকল্পনা গ্রহণ করে নব্বুই দশকের মাঝামাঝি। এর জন্য বাজেট ধরা হয় ৫ কোটি টাকা। এই কেন্দ্র স্থাপনের দায়িত্ব দেয়া হয় বাংলা একাডেমীকে। ১৯৯৭ খ্রিষ্টাব্দের ২৮ জুন ‘বেগম রোকেয়া স্মৃতি কেন্দ্রের’ ভিত্তি প্রস্তর স্থাপন করা হয়। নির্মাণ সমাপনান্তে ২০০১ খ্রিষ্টাব্দের ১ জুলাই ক্নেদ্র আনুষ্ঠানিকভাবে চালু করা হয়। স্মৃতি কেন্দ্রটিতে রয়েছে ২শ ৬০ আসন বিশিষ্ট একটি আধুনিক মিলনায়তন, ১শ আসন বিশিষ্ট একটি সেমিনার কক্ষ, ১০ হাজার পুস্তক ধারণ ক্ষমতা সম্পন্ন লাইব্রেরী, ৪ হাজার বিভিন্ন বইপত্র-পত্রিকা, গবেষণা কেন্দ্র, সংগ্রহশালা, ২৫টি সেলাই মেশিনসহ একটি প্রশিক্ষণ কেন্দ্র, কর্মকর্তা-কর্মচারীদের অফিস, কেন্দ্র চত্বরে বেগম রোকেয়ার ভাস্কর্য ও উপ-পরিচালকসহ কর্মচারীদের আবাসন ব্যবস্থা।
২০০৮ খ্রিষ্টাব্দে বাংলাদেশ নিটওয়্যার ম্যানুফ্যাকচারার এন্ড এক্সপোর্টার্স এসোসিয়েশন (বিকেএমইএ) সরকারের নিকট থেকে এই প্রতিষ্ঠানটি ভাড়া নিয়ে পোশাক শ্রমিক প্রশিক্ষণ কেন্দ্র প্রতিষ্ঠা ও পরিচালনা করে আসছে।
মানবাধিকার দিবস

মানবাধিকার দিবস জাতিসংঘের নির্দেশনায় বিশ্বের সকল দেশে প্রতি বছর ১০ ডিসেম্বর পালিত হয়। জাতিসংঘের সাধারণ পরিষদ কর্তৃক ১০ ডিসেম্বর, ১৯৪৮ সাল থেকে দিবসটি উদ্‌যাপন করা হয়। এছাড়াও, 'সার্বজনীন মানব অধিকার সংক্রান্ত ঘোষণাকে' বাস্তবায়নের লক্ষ্যে এ তারিখকে নির্ধারণ করা হয়। সার্বজনীন মানব অধিকার ঘোষণা ছিল দ্বিতীয় বিশ্বযুদ্ধ পরবর্তী নবরূপে সৃষ্ট জাতিসংঘের অন্যতম বৃহৎ অর্জন।
৪ ডিসেম্বর, ১৯৫০ সালে জাতিসংঘ সাধারণ পরিষদের ৩১৭তম পূর্ণ অধিবেশনে ৪২৩(৫) অনুচ্ছেদের মাধ্যমে সদস্যভূক্ত দেশসহ আগ্রহী সংস্থাগুলোকে দিনটি তাদের মতো করে উদ্‌যাপনের আহ্বান জানানো হয়।
মানবাধিকার সংক্রান্ত বিষয়ে সভা-সমাবেশ, সাংস্কৃতিক অনুষ্ঠান এবং বিভিন্ন ধরনের তথ্যচিত্র কিংবা চলচ্চিত্র প্রদর্শনী প্রধানত এ দিনের সাধারণ ঘটনা। ঐতিহ্যগতভাবে ১০ ডিসেম্বরকে কেন্দ্র করে প্রতি পাঁচ বৎসর অন্তর 'জাতিসংঘের মানব অধিকার ক্ষেত্র পুরস্কার' প্রদান করা হয়। এছাড়া নোবেল শান্তি পুরস্কার প্রদান কার্যক্রমও এদিনেই হয়ে থাকে।
২০০৬ সালে মানবাধিকার দিবসের প্রতিপাদ্য বিষয় ছিল 'দারিদ্র্যের বিরুদ্ধে অবস্থান', যা ছিল মানব অধিকার সংক্রান্ত। অনেকগুলো বক্তৃতা-বিবৃতি এ দিবস উদ্‌যাপন উপলক্ষে প্রদান করা হয়েছিল। তন্মধ্যে ৩৭টি দেশ নিয়ে গড়া জাতিসংঘ মানবাধিকার কাউন্সিলের নিম্নের বিবৃতিটি বিশেষভাবে প্রণিধানযোগ্যঃ-
১৯৪৮ সাল থেকে প্রতি বৎসরের ১০ই ডিসেম্বর দিবসটি যথাযোগ্য মর্যাদা ও গুরুত্বের সাথে বিশ্বব্যাপী পালিত হয়। দিবসটি জাতিসংঘ কর্তৃক স্বীকৃত এবং বিশ্বের সর্বত্র পালিত হয়। কিন্তু, দক্ষিণ আফ্রিকায় শার্পেভিল গণহত্যাকে স্মরণ করে দিবসটি উদযাপিত হয় ২১ মার্চ।
আই.পি.এইচ স্কুল এন্ড কলেজ

আই.পি.এইচ স্কুল এন্ড কলেজ বাংলাদেশের ঢাকা শহরের একটি শিক্ষাপ্রতিষ্ঠান। এটি পুরো নাম ইনস্টিটিউট অব পাবলিক হেলথ স্কুল এন্ড কলেজ। এটি ১৯৬৭ সালে ঢাকার মহাখালীর প্রাণকেন্দ্র প্রতিষ্ঠিত করা হয়েছে। প্রথম পর্যায়ে এটি একটি মাধ্যমিক স্কুল ছিল, কিন্তু এটিকে একটি উচ্চ মাধ্যমিক পর্যায়েও নিয়ে আসা হয়। মাধ্যমিক পর্যায়ে থাকা অবস্থায় "মোঃ তাজুল ইসলাম" (বীর মুক্তিযোদ্ধা) এর প্রধান শিহ্মকের দায়িত্ব পালন করেন।
জাতীয় শিক্ষাক্রম অনুসরণ করে থাকে। জাতীয় শিক্ষাক্রমের নিয়মানুযায়ী ৯ম এবং ১১শ শ্রেণীর শিক্ষার্থীদের বিজ্ঞান/বাণিজ্য/মানবিক এই তিনটি বিভাগের যেকোন একটি নির্বাচন করা বাধ্যতামূলক এবং সে অনুযায়ী নির্ধারিত শর্তপূরণ সাপেক্ষে শিক্ষার্থীদের নিজ পছন্দমত বিভাগ নির্বাচনের স্বাধীনতা রয়েছে। এছাড়াও সকলের প্রয়োজন মোতাবেক রয়েছে কম্পিউটার ল্যাব। কলেজে একটি সমৃদ্ধ গ্রন্থাগার আছে। গ্রন্থাগারে দৈনিক, সাপ্তাহিক, পাক্ষিক এবং মাসিক পত্র-পত্রিকা ছারাও প্রায় ৫ হাজার বই আছে। গ্রন্থাগারকে ক্রমাগত সমৃদ্ধ করা হচ্ছে এবং তা ধীরে ধীরে একটি মানসম্মত গ্রন্থাগারে পরিনত হচ্ছে।
ত্রিপুরা বিশ্ববিদ্যালয়

ত্রিপুরা বিশ্ববিদ্যালয় (ইংরেজি Tripura University) প্রধান পাবলিক কেন্দ্রীয় বিশ্ববিদ্যালয় যা ভারতের ত্রিপুরায় অবস্থিত।
১৯৮৭ সালে ত্রিপুরা বিশ্ববিদ্যালয়টি CUPGC-র ভিত্তিতে ত্রিপুরা বিশ্ববিদ্যালয় আইন দ্বারা প্রতিষ্ঠিত হয়েছিল।
ত্রিপুরা বিশ্ববিদ্যালয়ের নতুন ক্যাম্পাস আগরতলার নগর কেন্দ্র থেকে ১০ কিলোমিটার দূরে সূর্যমণিনগরে অবস্থিত।
উল্লেখযোগ্য অনুমোদিত কলেজগুলির মধ্যে রয়েছে:
গ্রাফ থিওরি শব্দকোষ

যে কোন গ্রাফে দু'ধরনের উপাদান থাকে, যথাক্রমে শীর্ষবিন্দু (বহুবচনে vertices) এবং Edge । প্রতিটি এজ এর দু'টি প্রান্তবিন্দুই কোন না কোন শীর্ষবিন্দু। সহজ ভাষায় তাই এজ কে একজোড়া শীর্ষবিন্দুর সেট হিসেবে লেখা যায়।
যে কোন শীর্ষবিন্দু কে সাধারণত একটি "node" বা বিন্দুর মাধ্যমে এঁকে প্রকাশ করা হয়। "G" গ্রাফের সব শীর্ষবিন্দুর সংগ্রহ তথা শীর্ষবিন্দু সেট কে সাধারণত "V"("G") বা "V" দ্বারা প্রকাশ করা হয়। কোন গ্রাফের মাত্রা বা order বলতে , সে গ্রাফের সর্বমোট শীর্ষবিন্দু সংখ্যাকে বোঝানো হয়, যা প্রকাশ করা হয়। "V"("G")| এর মাধ্যমে।
দু'টি শীর্ষবিন্দুকে রেখা দ্বারা সংযুক্ত করে এজ আঁকা হয়। কোন এজ এর দু;টি প্রান্তবিন্দুতে শীর্ষবিন্দু দু'টো যদি হয় যথাক্রমে "x" এবং "y" সেক্ষেত্রে "xy" সেই এজ টিকে বোঝায়। "G" গ্রাফের সব এজ এর সংগ্রহ তথা এজ সেট' কে সাধারণত "E"("G"), অথবা শুধু "E" দ্বারা প্রকাশ করা হয়। কোন গ্রাফে সর্বমোট এজ সংখ্যা গ্রাফটির আকার তথা size প্রকাশ করে , যাকে| "E"("G")| হিসেবে লেখা হয়।
লুপ কোন এজ এর দু'টি প্রান্তবিন্দুই একই শীর্ষবিন্দু হলে তাকে লুপ বলে। অপরদিকে এজ এর দু'প্রান্তের শীর্ষবিন্দু দু'টি ভিন্ন হলে তাকে বলা হয় লিংক।
দু'টি নির্দিষ্ট শীর্ষবিন্দুর মাঝে একাধিক এজ থাকলে তাকে বলা হয় মাল্টিপল এজ। অপরদিকে শীর্ষবিন্দু দু'টির মাঝে কেবল মাত্র একটি এজ থাকলে তাকে বলা হয় সহজ এজ।
২০০৮ গ্রীষ্মকালীন অলিম্পিকে মল্লক্রীড়া – মহিলাদের ২০০ মিটার

২০০৮ অলিম্পিক গেমসে মহিলাদের ২০০মিটার দৌড় প্রতিযোগিতা আগস্টের ১৯ থেকে ২১ তারিখে অনুষ্ঠিত হয় বেইজিং ন্যাশনাল স্টেডিয়ামে।
২০০৮ অলিম্পিকে যোগ্যতানির্ণয়ের মাপকাঠি ছিল ২৩.০০ সেকেন্ড (এ মান) এবং ২৩.২০ সেকেন্ড (বি মান)।
জামাইকার ভেরোনিকা ক্যাম্পবেল-ব্রাউন ব্যক্তিগত সেরা ২১.৭৪সেকেন্ড সময়ে বিজয়িনী হন।
এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।
এই অলিম্পিকে কোনো নতুন বিশ্ব বা অলিম্পিক রেকর্ড সৃষ্টি হয়নি।
প্রত্যেক হিটের প্রথম চারজন (Q) ও সবমিলিয়ে পরবর্তী সেরা আটজনকে (q) নিয়ে কোয়ার্টার ফাইনাল বা রাউন্ড ২ অনুষ্ঠিত হয়।
প্রত্যেক হিটের প্রথম তিনজন (Q) ও সবমিলিয়ে পরবর্তী সেরা (q) চারজনকে নিয়ে সেমিফাইনাল অনুষ্ঠিত হয়।
প্রত্যেক হিটের প্রথম চারজনকে (Q) নিয়ে ফাইনাল অনুষ্ঠিত হয়।
তুঁত

তুঁত () গাছের দুই প্রজাতির বৈজ্ঞানিক নাম যথাক্রমে "Morus nigra" এবং"Morus rubra"। তুঁত গাছের পাতা রেশম গুটি পোকার প্রিয় খাদ্য। এর ফল রসাল এবং সুস্বাদু হলেও বাংলাদেশে তুঁত কখনো ফলের জন্য চাষ করা হয় না। তবে আফগানিস্তান, উত্তর ও দক্ষিণ ভারত প্রভৃতি স্থানে তুঁত চাষ করা হয় ফলের জন্য। তুঁত গাছ পাতা ঝরা প্রকৃতির ছোট ধরনের বৃক্ষ। পাতা ডিম্বাকার, খসখসে, পাতার প্রান্তভাগ করাতের মত খাঁজ কাটা এবং অগ্রভাগ সূঁচাল। ক্ষুদ্র ক্ষুদ্র অনেকগুলো ফল মিলে একটি ফল তৈরি করে, এটি বেরি জাতীয় ফল। এ দেশে তুঁত গাছে প্রচুর ফুল আসে ফেব্রুয়ারি-মার্চ মৌসুমে এবং ফল পাকে মার্চ-এপ্রিল মৌসুমে। কাঁচা ফলের রং সবুজ, কিন্তু পাকলে টকটকে লাল ও সম্পূর্ণ পাকলে কালচে হয়ে যায়। কাঁচা পাকা ফল যখন গাছে প্রচুর ধরে থাকে তখন তা এক দৃষ্টিনন্দন দৃশ্যের সৃষ্টি করে।
এদেশে সাধারণত শাখা কলম বা শীতকালে ছাঁটাই করা ডাল মাটিতে পুঁতে নতুন গাছ তৈরি করা হয়। তবে বীজ দিয়েও চারা তৈরি করা যায়। বাংলাদেশে সবচেয়ে বেশি তুঁত চাষ করা হয় রাজশাহী ও চাঁপাইনবাবগঞ্জে।
তুতেঁর লালচে কালো ফল খুবই রসালো, নরম, মিষ্টি টক ও সুস্বাদু। কোষ্ঠকাঠিন্য দূর করার জন্য পাকা তুঁত ফল উপকারী। এ ছাড়া পাকা ফলের টক-মিষ্টি রস বায়ু ও পিত্তনাশক, দাহনাশক, কফনাশক ও জ্বরনাশক। তুঁত গাছের ছাল ও শিকড়ের রস কৃমিনাশক। পাকা লালচে কালো বা কালচে ফলের প্রজাতি। এদের গাছও তুলনামুলকভাবে খাটো। "Morus alba" প্রজাতির ভিন্ন এক তুঁত দেখা যায় যার ফল সাদা বর্ণের, পাকলে হয় হালকা গোলাপী সাদা। এ ফল টক নয়, স্বাদে খুব মিষ্টি ও রসালো। মূলত এ প্রজাতির তুঁত ফলের জন্য চাষ করা হয়। পাকা তুঁত ফলের রস থেকে জ্যাম, জেলি ও স্কোয়াশ বা পানীয় তৈরি করা যায়।
দক্ষিণপূর্ব এশিয়ার খমের সাম্রাজ্য আংকোরিয়ান যুগে, বৌদ্ধ মন্দিরের সন্ন্যাসীরা তুঁত গাছের ছাল থেকে কাগজ তৈরি করতো। কাগজগুলো বই তৈরিতে ব্যবহৃত হতো যা ক্রাইং নামে পরিচিত ছিল।
ব্যবসায় প্রশাসন ইনস্টিটিউট, ঢাকা বিশ্ববিদ্যালয়

ব্যবসায় প্রশাসন ইনস্টিটিউট ঢাকা বিশ্ববিদ্যালয়ের অন্তর্ভুক্ত একটি আধা-স্বায়ত্বশাসিত শিক্ষা প্রতিষ্ঠান । এটি আইবিএ নামেই সুপরিচিত ।
১৯৬৬ সালে ফোর্ড ফাউন্ডেশন ও ইন্ডিয়ানা বিশ্ববিদ্যালয়, ব্লুমিংটন, যুক্তরাষ্ট্র এর সহযোগিতায় এর যাত্রা শুরু হয়। অধ্যাপক এম. শফিউল্লাহ এই ইন্সটিটিউটের প্রতিষ্ঠাতা-ডিরেক্টর। এম.বি.এ. প্রোগ্রাম চালুর মাধ্যমে এর একাডেমিক কার্যক্রম শুরু হয়। সত্তরের দশকে এম.ফিল. ও পিএইচ.ডি. প্রোগ্রাম চালু হয়। সময়ের চাহিদার সাথে সাথে ১৯৯৩ সালে বি.বি.এ. (স্নাতক) প্রোগ্রাম এর একাডেমিক কার্যক্রম শুরু হয় এবং পরবর্তীতে ২০০৭ সাল হতে এক্সিকিউটিভ এম.বি.এ. প্রোগ্রাম চালু করা হয়।
আইবিএটি ঢাকা বিশ্ববিদ্যালয়-এর চতুর্থ সংবিধি দ্বারা পরিচালিত এবং বিশ্ববিদ্যালয়ের নীতি, বিধি ও বিধিবিধানের বিস্তৃত কাঠামোর মধ্যে কাজ করে।
ইনস্টিটিউটের একাডেমিক বোর্ড একাডেমিক প্রোগ্রামগুলি পর্যালোচনা করে। আইবিএর সকল অধ্যাপক এবং সহযোগী অধ্যাপকগণ এই বোর্ডের সদস্য এবং আইবিএর পরিচালক হলেন বোর্ডের চেয়ারম্যান। অন্যান্য সদস্যরা হলেন ব্যবসায় শিক্ষা অনুষদের ডিন এবং তার নিচের বিভাগগুলির চেয়ারম্যানগণ। এছাড়াও একাডেমিক এবং ব্যবসায়ী সম্প্রদায়ের মনোনীত সদস্যদের অন্তর্ভুক্ত করার বিধান রয়েছে।
সমন্বয় ও উন্নয়ন কমিটি এই ইনস্টিটিউটের মোট শীর্ষ শিক্ষকের এক তৃতীয়াংশ নিয়ে গঠিত। কমিটি অন্যান্য বিষয়ের সাথে একাডেমিক এবং গবেষণা কার্যক্রমের ক্ষেত্রে ইনস্টিটিউটের আরও উন্নয়নের পরিকল্পনা এবং শিক্ষক নিয়োগ ও প্রশিক্ষণের জন্য দায়িত্বপ্রাপ্ত।
একাডেমিক কমিটি ইনস্টিটিউটের সকল শিক্ষকের সমন্বয়ে গঠিত। কমিটি ইনস্টিটিউটের একাডেমিক কর্মসূচি পরিচালনার দিকনির্দেশনা সরবরাহ করে। যাতে রয়েছে শিক্ষার্থীদের ভর্তি, পাঠ্যক্রম, পরীক্ষা, শিক্ষাদান এবং সহ-পাঠ্যক্রমিক ক্রিয়াকলাপ ইত্যাদির বিষয়ে আলোচনা।
ইনস্টিটিউটের পরিচালন উন্নয়ন কর্মসূচি বা ম্যানেজমেন্ট ডেভলপমেন্ট প্রোগ্রামটি একক পরিচালক এবং সংস্থাগুলিকে তাদের পরিচালনার উন্নয়নের প্রচেষ্টা বৃদ্ধিতে সহায়তা করার জন্য কাজ করে। প্রোগ্রামের আওতায় সরবরাহিত পরিষেবাগুলির মধ্যে রয়েছে ব্যবস্থাপনা প্রশিক্ষণ, সেমিনার, কর্মশালা এবং কার্যনির্বাহী ফোরাম।
নিম্নলিখিত কোর্সগুলি নিয়মিত এমডিপি দ্বারা প্রদান হয়:
এমডিপি নিম্নলিখিত বিষয়গুলিতে দু-দিনের সংক্ষিপ্ত কোর্সও প্রদান করে:
ঢাকা বিশ্ববিদ্যালয় ক্যাম্পাসের মধ্যে আইবিএর নিজস্ব প্রাঙ্গণ রয়েছে। চারতলা মূল ভবনে স্থান রয়েছে। বিভিন্ন চাহিদা মেটাতে ইনস্টিটিউট কিছু বিশেষ কেন্দ্র তৈরি করেছে যেমন ম্যানেজমেন্ট রিসার্চ অ্যান্ড পাবলিকেশনস সেন্টার (সিএমআরপি), আইবিএ কম্পিউটার সেন্টার (আইবিএসিসি), উন্নয়ন ও নীতি গবেষণা কেন্দ্র (ডিপিআরসি), মহিলা শিক্ষা কেন্দ্র (সিডব্লিউএস), উদ্যোক্তা ও ক্ষুদ্র ব্যবসা বিকাশ কেন্দ্র (সিইএসবিডি), আইবিএ কেস ডেভেলপমেন্ট সেন্টার (আইসিডিসি), জনসংখ্যা ব্যবস্থাপনা এবং গবেষণা কেন্দ্র (সিপিএমআর), এবং আইবিএ পরিবেশ উন্নয়ন কেন্দ্র (আইইডিসি)। আইবিএ অনুষদের সদস্যদের মধ্য থেকে নির্বাচিত চেয়ারপারসন প্রতিটি কেন্দ্রের নেতৃত্বে থাকেন।
ঢাকার বাইরে থেকে আগত আইবিএ শিক্ষার্থীরা ক্যাম্পাসের বাইরে গ্রিন রোডে অবস্থিত ছাত্রাবাসে থাকতে পারেন। আইবিএ অনুষদের সদস্যদের দ্বারা নিযুক্ত একজন তত্ত্বাবধায়ক ছাত্রাবাসের কার্যক্রম পরিচালনা করে। আইবিএ অধ্যাপকদের থাকার স্থল একই স্থানের আইবিএ ছাত্রাবাস সংলগ্ন।
চুকাই

চুকাই বা চুকুর বা মেস্তা বা টক ফল(সিলেটে হইলফা), যা ইংরেজিতে রোজেলা, রোজেল ও সরেল (roselle, sorell) নামে পরিচিত, ("Hibiscus sabdariffa") একপ্রকার উপগুল্ম জাতীয় উদ্ভিদের ফল। ফলটি টক স্বাদযুক্ত; রঙ গাঢ় লাল। পৃথিবীর অনেক দেশেই এই গাছের বাণিজ্যিক চাষ করা হয়। দক্ষিণ এশিয়ার দেশ বাংলাদেশেও এই ফল পাওয়া যায়। বাংলাদেশের সর্বত্রই ফলটি জন্মে, তবে বাণিজ্যিক চাষ হয় না। ক্রান্তীয় আফ্রিকা চুকাই গাছের আদি নিবাস বলে ধারণা করা হয়।
এটি অপ্রকৃত ফল। বৃতি এর ভক্ষ্য অংশ, যা খুবই পাতলা এবং পরিমাণে অল্প; গর্ভাশয় বড় এবং ছোট ছোট হুলযুক্ত। ভক্ষ্য অংশটি গর্ভাশয়কে ঘিরে থাকে। পরিপক্ব গর্ভাশয়ে অনেকগুলো বীজ থাকে। এটি বিদারী ফল, অর্থাৎ পাকলে এটি ফেটে যায় এবং বীজ ছড়িয়ে যায়।
বাংলাদেশের বিভিন্ন জায়গায় বিভিন্ন নামে ফলটি পরিচিত। যেমন: রাজশাহীতে চুকাই, খুলনায় ও সাতক্ষীরাতে অম্ব মধু বা অম্বল মধু, ধামরাই এবং মানিকগঞ্জে চুকুল, সিলেটে হইলফা, কুমিল্লায় মেডশ, মেট্টস বা মেষ্টা ইত্যাদি। এছাড়া চুকুর, চুকুরি, চুপুরি, চুকোর, চুপড়, চুকা, চুক্কি, চুই, মেস্তা, খিইরুপ ইত্যাদি নামও প্রচলিত আছে। এটি ভারতের আসামে টেঙ্গামোরা, কেরালায় লালচাটনি, ইরানে চায়ে-তরশ, আরব দেশগুলোতে কারকাদি, ক্যারিবিয় ও লাতিন আমেরিকায় সরেল, ইন্দোনেশিয়ায় রোজেলা, রোসেলা বা রোজেল, আফ্রিকার অনেকগুলো দেশে বিসাপ নামে পরিচিত। এছাড়া এটি সরেল নামেও পরিচিত।
বাংলাদেশে এটি একটি অপ্রচলিত ফল। টক স্বাদের কারণে জ্যাম, জেলি বা আচার তৈরিতে ব্যবহৃত হয় এটি। এছাড়া এদেশে টক বা খাট্টা রান্না করেও খাওয়া হয়। এর মধ্যে 'পেকটিন' আছে বলে শুধুমাত্র চিনি ও চুকাই দিয়ে সহজেই জ্যাম তৈরি করা যায়, আলাদাভাবে পেকটিন মেশাতে হয় না। অস্ট্রেলিয়া, বার্মা এবং ত্রিনিদাদে এই ফলটি জ্যাম তৈরিতে ব্যাপকভাবে ব্যবহৃত হয়। বাংলাদেশের অনেক জায়গায় এই জ্যাম লালভর্তা নামে পরিচিত। ইংরেজিতে যাকে সরেল জেলি নামে ডাকা হয়। বাংলাদেশের রাজধানী ঢাকায় এটি টক পাতা নামে পরিচিত এবং এটিকে ঢাকার মানুষেরা পিঁয়াজ, রসুন, শুকনো মরিচ দিয়ে শিলে পাটায় পিষে ভর্তা বানানো হয় যা কিনা স্বাদে অপূর্ব।
চুকাই অনেক দেশে সস্তা সবজি হিসেবে ব্যাপক ব্যবহৃত হয়। সম্ভবতঃ এটি মায়ানমারের সবচে জনপ্রিয় সবজি। চুকাই পাতা রসুন, কাঁচামরিচ ও চিংড়ি মাছ বা অন্য মাছ সহযোগে ভাজি করে অথবা তরকারি রান্না করে খাওয়া হয়। চুকাই পাতা ও চিংড়ি শুটকি দিয়ে টক বা খাট্টা রান্না করেও খাওয়া হয় এবং এটি মায়ানমারে বেশ জনপ্রিয়। বাংলাদেশের পার্বত্য চট্টগ্রামের চাকমাদের প্রিয় সবজির মধ্য এটি একটি। জুম পাহাড়ে এটার ভালো ফলন হয়। চাকমা ভাষায় এটাকে "আমিল্যে" বলা হয়।
ইতালি, আফ্রিকা ও থাইল্যান্ডে চুকাই পাতা দিয়ে ভেষজ চা বানিয়ে খাওয়া হয়। ত্রিনিদাদে বিয়ারের সাথে এই চা মিশিয়ে খাওয়ার রেওয়াজ আছে।
চুকাই বীজে স্নেহ-দ্রবনীয় (lipid soluble) এন্টি অক্সিডেন্ট আছে, বিশেষতঃ গামা-টোকোফেরল।
চুকাই গাছ রক্তচাপ কমানোর ওষুধ হিসেবে ব্যবহার করা যায় বলে ধারণা করা হয়। এই গাছের কাণ্ড থেকে ভাল মানের আঁশ পাওয়া যায়; তাই অনেক দেশে পাটের বিকল্প হিসেবে চুকাই গাছ চাষ করা হয়। এক সময় চুকাই গাছ কবিরাজী ওষুধ হিসেবে মূত্রবর্ধক, মৃদু কোষ্ঠ-নরমকারী, হৃদরোগ, ক্যান্সার এবং স্নায়ুরোগের চিকিৎসায় ব্যবহৃত হতো। 
তবে রক্তচাপ কমানোর ক্ষেত্রে চুকাই গাছের ক্ষমতা সম্পর্কে যথেষ্ট বৈজ্ঞানিক প্রমাণ নেই। রক্তের চর্বির মাত্রা নিয়ন্ত্রণেও এর ভূমিকা প্রমাণিত নয়। এ ব্যাপারে কিছু গবেষণা হয়েছে, তবে সেগুলোর ফলাফল সম্পর্কে মতভেদ আছে।
২০০৮ গ্রীষ্মকালীন অলিম্পিকে মল্লক্রীড়া – পুরুষদের ৪০০ মিটার

২০০৮ অলিম্পিক গেমসে পুরুষদের ৪০০মিটার দৌড়ানোর প্রতিযোগিতা আগস্টের ১৮ থেকে ২১ তারিখে অনুষ্ঠিত হয় বেইজিং ন্যাশনাল স্টেডিয়ামে।
যোগ্যতানির্ণায়ক মাপকাঠি ছিল ৪৫.৫৫সেকেন্ড (A মান) এবং ৪৫.৯৫সেকেন্ড (B মান)।
এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।
এই অলিম্পিকে কোনো নতুন বিশ্ব বা অলিম্পিক রেকর্ড সৃষ্টি হয়নি।
প্রথম রাউন্ড অনুষ্ঠিত হয় ১৮ই আগস্ট। প্রত্যেক হিটের প্রথম তিনজন (Q) ও সবমিলিয়ে পরবর্তী সেরা তিনজনকে (q) নিয়ে সেমিফাইনাল অনুষ্ঠিত হয়।
রক্ত সমীক্ষা

রক্ত সমীক্ষা (আ স্টাডি ইন স্কারলেট) স্যার আর্থার কোনান ডয়েল রচিত একটি গোয়েন্দা কল্প কাহিনী। এই উপন্যাসের মাধ্যমে তিনি "শার্লক হোমস" নামের গোয়েন্দা চরিত্র নির্মাণ করেন। ১৮৮৭ সালে প্রকাশিত এই গ্রন্থ শার্লক হোমসের সৃষ্টিগ্রন্থ হিসেবে ধরা হয়। প্রথমে এর নাম দেয়া হয়েছিল "আ ট্যাঙ্গেলড স্কিন" । কিন্তু পরে তা বদলে "আ স্টাডি ইন স্কারলেট" নাম রাখা হয়। যা বাংলায় "রক্ত সমীক্ষা" নামে প্রকাশিত হয়।
এর গল্প এবং প্রধান চরিত্র প্রথম দিকে খুব কম মানুষকেই আকৃষ্ট করতে সমর্থ হয়। ১৮৮৭ সালে প্রকাশিত বীটন'স ক্রিসমাস বার্ষিকীর মাত্র ১১টি সম্পূর্ণ কপি এখন পাওয়া যায় এবং সেগুলো যে যথেষ্ট মূল্যবান সে বিষয়ে কোন সন্দেহ নেই। আর্থার কোনান ডয়েল কর্তৃক শার্লক হোমসকে নিয়ে রচিত ৫৬টি গল্প ও ৪টি উপন্যাসের মধ্যে এটি অন্যতম। এর পরই ১৮৯০ সালে প্রকাশিত হয় শার্লক হোমস সিরিজের পরবর্তী উপন্যাস চিহ্ন চতুষ্টয়। বিবর্ধক কাচ যে তদন্ত কাজে ব্যবহার্য একটি উপাদান হতে পারে তা এই উপন্যাসেই প্রথম দেখানো হয়।
বাংলা ভাষায় ১৯৩২-৩৩ সালে "রক্ত সমীক্ষা " নামে বইটি প্রথম অনুবাদ করেন কুলদারঞ্জন রায়।
মনুষ্যবিহীন আকাশযান

মনুষ্যবিহীন আকাশযান (, সংক্ষেপে: UAV) হচ্ছে দূরবর্তী কোনো স্থান থেকে পরিচালিত বা সরাসরি মনুষ্য নিয়ন্ত্রকবিহীন স্বয়ংক্রিয় বিমান পরিচালনা ব্যবস্থা। ইহা এমন একটি সামরিক প্রযুক্তি ব্যবস্থা যার মাধ্যমে নিয়ন্ত্রকবিহীন বিমান ব্যবস্থার মাধ্যমে দুরবর্তী স্থানে হামলা চালানোসহ গোয়েন্দা নজরদারি করা যায়। মনুষ্যবিহীন আকাশযান ও মিসাইলের মধ্যে মূল পার্থক্য হচ্ছে, মিসাইলে যেখানে দুর থেকে নিয়ন্ত্রণ করা হলেও জ্বালানি ব্যবস্থা পরনির্ভর কিন্তু মনুষ্যবিহীন আকাশযান বায়ুর গতিবেগ ও আবহাওয়ার ক্রিয়া কৌশালাদির উপর নির্ভর করে পরিচালিত হয়। বর্তমানে সবচেয়ে আলোচিত ড্রোন হচ্ছে মনুষ্যবিহীন বিমান প্রকৃতির, বা দুরনিয়ন্ত্রিত চালকবিহীন বিমান বা যন্ত্র। এর সবচেয়ে বেশি ব্যবহার হয় সামরিক কার্যাদিতে। প্রচলিত বিমানযুদ্ধে পাইলটের জীবনহানি বা শত্রুর হাতে বন্দী হওয়ার যে আশঙ্কা থাকে তা এড়াতেই এই পাইলটবিহীন যুদ্ধবিমান। ড্রোন শব্দের আভিধানিক অর্থ হল গুঞ্জন। এর চলার শব্দের সাথে মৌমাছির গুনগুনের মিল থাকার কারণেই এই নাম।
দাগি নাটাবটের

দাগি নাটাবটের (বৈজ্ঞানিক নাম: "Turnix suscitator") (), নাগরবাটই, কোয়েল-বটের বা পাতি লাওয়া Turnicidae (টার্নিসিডি) গোত্র বা পরিবারের অন্তর্গত "Turnix" (টার্নিক্স) গণের অন্তর্গত এক প্রজাতির ছোট ভূচর পাখি। দেখতে কোয়েল-এর মতো হলেও এরা আসলে কোয়েলের সাথে অসম্পর্কিত একটি পাখি। দাগি নাটাবটেরের বৈজ্ঞানিক নামের অর্থ "সতর্ক তিতির" (লাতিন: "coturnix" = তিতির, "suscitator" = সতর্ক)। প্রজাতিটি ভারত, বাংলাদেশ থেকে শুরু করে ক্রান্তীয় এশিয়া হয়ে দক্ষিণ চীন, ইন্দোনেশিয়া ও ফিলিপাইন পর্যন্ত বিস্তৃত। সারা পৃথিবীতে এক বিশাল এলাকা জুড়ে এদের আবাস, প্রায় ৫৫ লাখ ১০ হাজার বর্গ কিলোমিটার। বিগত কয়েক দশক ধরে এদের সংখ্যা ক্রমেই বাড়ছে। সেকারণে আই. ইউ. সি. এন. এই প্রজাতিটিকে Least Concern বা ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।
দাগি নাটাবটের ছোট ভূচর পাখি। মেয়ে পাখি ছেলে পাখির চেয়ে বেশি রঙিন, ছেলে পাখির পিঠ লালচে বাদামি ও কালো, ডানা পালক ঢাকনিতে খাড়া। থুঁতনি ও গলা সাদাটে, বুক ও ঘাড়ের পাশে পীতাভ ও কালো ডোরা থাকে। মেয়ে পাখির থুঁতনি, গলা ও বুকের ঠিক মাঝখানে কালচে, বুকের পাশ ও তলদেশে কালো ও পীতাভ ডোরা থাকে। উভয় পাখির চোখ সাদা বা হলদে। পা ও পায়ের পাতা সিসার মতো ধূসর।
এদের মা-পাখি স্বভাবে বহুগামী। জুটি বাঁধে। বাসা গড়ে মাটির ওপরেই। ডিম পাড়ে চারটি। এরপর পুরুষ পাখিটিকে ডিমে বসিয়ে দিয়ে আবারও চলে যায় নতুন সঙ্গীর খোঁজে। আবারও বাসা, আবারও ডিম। স্থায়ী জুটি বাঁধে না কারও সঙ্গে। ডিমে তা দেওয়া থেকে ছানাগুলোর লালন-পালনের সব দায়িত্ব বাবা-পাখির।
খোলা মাঠের পাখি এরা। খাদ্য এদের পোকামাকড়, ঘাসফড়িং ও শস্যবীজ। সারা দেশেই এরা আছে বলা যায়, তবে দেখা খুব দুরূহ ব্যাপার।
ঝোপ, জঙ্গল, তৃণভূমি ও বনে এরা খুব সকাল ও শেষ বিকেলে বিচরণ করে। দলে এরা জোড়ায় থাকে। এরা মাটিতে হেঁটে ঝরা পাতা উল্টে খাবার খুঁজে খায়। সাধারণত একই জায়গায় দিনের পর দিন খাবার খেতে আসে। খাবারের তালিকায় আছে শস্যদানা, বুনোবীজ, উই পোকা, পিঁপড়া। প্রজনন সময়ে ঘাস দিয়ে ছোট করে মাটিতে ঝোপের কাছে বাসা করে ডিম দেয়। ডিম পাড়ে চার-পাঁচটি। ডিমের রং ধূসর সাদা, তাতে লালচে বা কালচে বেগুনি আঁচ থাকে। ডিম থেকে ছানা ফুটতে ১২ দিন সময় লাগে। ছানারা এক ঘণ্টার ভেতরই বড় পাখির সঙ্গে বেরিয়ে পড়ে বাসা থেকে।
শুভ রায়

শুভ রায় একজন মার্কিন জৈবচিকিৎসা প্রকৌশলী, যিনি বায়ো-এমইএমএস-এর সাথে একটি কৃত্রিম কিডনির উদ্ভাবন কাজের জন্য পরিচিত। তিনি বর্তমানে সান ফ্রান্সিস্কোর ক্যালিফোর্নিয়া বিশ্ববিদ্যালয়ে জৈবচিকিৎসা এবং থেরাপিউটিক বিজ্ঞান বিভাগের অধ্যাপক হিসেবে কাজ করছেন।
শুভ রায় ১৯৬৯ সালের ১০ নভেম্বর ঢাকায় জন্মগ্রহণ করেন। তার পৈতৃক নিবাস চট্টগ্রাম জেলার ফটিকছড়ি উপজেলার রোসাংগিরিতে।
পাঁচ বছর বয়সে ঢাকায় সিদ্ধেশ্বরীর একটি বিদ্যালয়ে নার্সারিতে শুভ রায়কে ভর্তি করানো হয়েছিল। কিন্তু তার বাবা অশোক নাথ রায়ের পেশাগত কারণে ১৯৭৪ সালে তাদের উগান্ডায় চলে যেতে হয়। সেখানে অশোক নাথ রায় চিকিৎসক হিসেবে কাজ করেন। উগান্ডার জিনজা সিনিয়র সেকেন্ডারি স্কুল থেকে সেকেন্ডারি পাস করেছেন শুভ রায়। এরপর যুক্তরাষ্ট্রে চলে যান শুভ। কম্পিউটার বিজ্ঞান, পদার্থবিজ্ঞান ও গণিতে গ্র্যাজুয়েশন করেছেন যুক্তরাষ্ট্রের ওহাইওর মাউন্ট ইউনিয়ন কলেজ (বর্তমানে ইউনিভার্সিটি অব মাউন্ট ইউনিয়ন) থেকে। তিনি ১৯৯৫ সালে কেস ওয়েস্টার্ন রিজার্ভ ইউনিভার্সিটি থেকে তড়িৎ প্রকৌশল ও ফলিত পদার্থবিজ্ঞানে মাস্টার্স এবং ২০০১ সালে তড়িৎ প্রকৌশল ও কম্পিউটার বিজ্ঞানে পিএইচডি ডিগ্রি অর্জন করেন। 
১৯৯৮ সালে তিনি ক্লীভল্যান্ড ক্লিনিকের বায়োমেডিকেল ইঞ্জিনিয়ারিং বিভাগে প্রজেক্ট স্টাফ হিসেবে যোগ দেন। ১৯৯৮ থেকে ২০০৮ সাল পর্যন্ত ক্লীভল্যান্ড ক্লিনিকের বায়ো মাইক্রো ইলেক্ট্রো মেকানিক্যাল সিস্টেমস ল্যাবরেটরীর সহ-পরিচালক হিসেবে কাজ করেন। ২০০০ থেকে ২০০৮ সাল পর্যন্ত তিনি ক্লীভল্যান্ড ক্লিনিকের স্পাইন রিসার্চ ল্যাবরেটরীতে কাজ করেন। ২০০১ থেকে ২০০৮ সাল পর্যন্ত ক্লীভল্যান্ড স্টেট ইউনিভার্সিটির ফলিত বায়োমেডিকেল ইঞ্জিনিয়ারিং প্রোগ্রামের সহকারী অধ্যাপক এবং কেস ওয়েস্টার্ন রিজার্ভ ইউনিভার্সিটির তড়িৎ প্রকৌশল ও কম্পিউটার বিজ্ঞানের সহকারী অধ্যাপক হিসেবে কর্মরত ছিলেন। ২০০২ থেকে ২০০৮ সাল পর্যন্ত তিনি ক্লীভল্যান্ড ক্লিনিকের বায়োমেডিকেল ইঞ্জিনিয়ারিং বিভাগের সহকারী স্টাফ হিসেবে কাজ করেন। ২০০৬ থেকে ২০০৮ সাল পর্যন্ত তিনি ক্লীভল্যান্ড ক্লিনিক লার্নার কলেজ অব মেডিসিনের মলিকুলার মেডিসিন বিভাগের সহকারী অধ্যাপক হিসেবে কর্মরত ছিলেন। ২০০৮ সাল থেকে তিনি ইউনিভার্সিটি অব ক্যালিফোর্নিয়া এট সান ফ্রান্সিস্কোর বায়োইঞ্জিনিয়ারিং এন্ড থেরাপিউটিক সায়েন্সের হ্যারি ডব্লিউএম এবং ডায়ানা ভি. হিন্দ বিশিষ্ট সহযোগী অধ্যাপক হিসেবে কর্মরত। ২০০৯ সাল থেকে তিনি ক্লীভল্যান্ড ক্লিনিকের নেফ্রোলজি বিভাগের এডজাংক্ট সহকারী স্টাফ হিসেবে কর্মরত।
অরুণেশ ঘোষ

অরুণেশ ঘোষ (২৯শে ডিসেম্বর, ১৯৪১ - ২৪শে আগস্ট, ২০১১ ) বাংলা সাহিত্যের একজন প্রখ্যাত কবি, প্রাবন্ধিক, নাট্যকার, ঔপন্যাসিক ও অনুবাদক। ১৯৬৫ সালে কয়েকজন আন্দোলনকারী ( অর্থাৎ শৈলেশ্বর ঘোষ এবং সুভাষ ঘোষ ) হাংরি মামলায় যখন রাজসাক্ষী হয়ে যান, আন্দোলনটি ভেঙে গিয়েছিল। সাত দশকের মাঝামাঝি অরুণেশ ঘোষ তার "জিরাফ" পত্রিকার মাধ্যমে হাংরি আন্দোলনকে পুনরায় জীবিত করে তোলার প্রয়াস করেন।
তিনি উত্তরবঙ্গের কোচবিহার জেলার হাওয়ার গাড়ি গ্রামে বসবাস করতেন এবং নতুন হাংরি আন্দোলনকে জীবিত করে তোলার প্রয়াসে উত্তরবঙ্গে প্রায় কুড়ি জন কবি ও লেখককে উদ্বুদ্ধ করেন। নতুন হাংরি আন্দোলনকারীদের মধ্যে পরবর্তীকালে যাঁরা খ্যাত হয়েছেন তাদের মধ্যে উল্লেখযোগ্য হলেন ছোটোগল্প লেখক অলোক গোস্বামী, এবং কবি রাজা সরকার , নিত্য মালাকার, জীবতোষ দাশ, সমীরণ ঘোষ, মনোজ রাউত, বিকাশ সরকার, সুব্রত তায়, নকুল মণ্ডল, তনুময় সরকার, দিবাকার ভট্টাচার্য, বিজয় দে, অন্যমন দাশগুপ্ত, জামালুদ্দীন, অনুভব সরকার,রাজীব সিংহ, মলয় মজুমদার, সুমন্ত ভট্টাচার্য, অরুণ বণিক, সেলিম মুস্তফা, রসরাজ নাথ প্রমুখ। । উচ্চশিক্ষিত হওয়া সত্ত্বেও তিনি সারাজীবন নিজের গ্রামে বুনিয়াদি স্কুল শিক্ষক ছিলেন। গ্রাম ছেড়ে যেতে চাননি কলকাতায়। গ্রামের বাড়িতে একান্নবর্তী পরিবারের তিনিই ছিলেন কর্তাব্যক্তি। সেকারণে তাকে ব্যতিক্রমী গৃহস্হ কবিও বলা হয়। তিনি বিশিষ্ট সাঁতারু ছিলেন কিন্তু তা সত্ত্বেও পুকুরে স্নান করার সময়ে জলে ডুবে মারা যান। তিনি আত্মহত্যা করেছিলেন কিনা এ-বিষয়ে আলোচকদের মাঝে সংশয় আছে। পশ্চিমবঙ্গের রাজনৈতিক অস্হিরতা নিয়ে অত্যন্ত চিন্তিত ছিলেন। অনেকে মনে করেন যে তিনি শেষ জীবনে হতাশ হয়ে পড়েছিলেন।
নতুন ধারার হাংরি কবিরা অরুণেশ ঘোষের নেতৃত্বে কবিতাকে নতুন ধারায় চালিত করার প্রয়াস করেছিলেন। কলকাতা মেট্রোপলিস থেকে বহুদূরে সম্পূর্ণ গ্রামীণ পটভূমিতে তারা নিয়ে এসেছিলেন গ্রাম ও গঞ্জের পাগল, গণিকা, মাতাল পুরুষ, বেশ্যালয়ের উঠোন, নগ্ন কিশোর, দালাল, ধর্ষক, খুনি, অপরাথী, সন্ন্যাসী, বিকলাঘ্ প্রসবঘর, ভাটিখানা, সিফিলিস, বেশ্যার সন্তান, গর্ভফুল, ভবঘুরে, গ্রামীণ রাজনীতি, দলতন্ত্র, ক্যাডারদের অত্যাচার, শ্মশান ইত্যাদির এক বহুরৈখিক সহাবস্হানের সন্ধান করেছেন তারা তাদের রচনায়। প্রথম পর্বের হাংরি কবিদের রচনায় যৌনতা ছিল মূলত শব্দের। নতুন পর্বের হাংরি আন্দোলনকারীরা আনলেন ব্যক্তিগত অভিজ্ঞতায় জারিত জীবনযাত্রা। ব্যক্তিমানুষের প্রান্তিক অস্তিত্ব, কৌম জীবনের ব্রাত্য, অন্ধকার দিকগুলো বার বার উঠে এসেছে তাদের লেখনীতে। সামাজিক স্হিতিজাড্য, নিয়ন্ত্রিত জীবনচর্চার বিপ্রতীপ অবস্হানে তারা আস্হা রেখেছিলেন। অস্হিরতা, তীব্র সংঘাত ইত্যাদির ভিতর দিয়ে গূঢ় উপলব্ধি স্তরে নিয়ে যেতে চেয়েছেন পাঠবস্তুকে। তার সংগে মিশিয়েছেন উত্তরবঙ্গের লৌকিক যাদুবাস্তবতা, লোকজীবনের বর্ণময় জগৎ।
ইট ওয়াজ রেইনিং দ্যাট নাইট

ইট ওয়াজ রেইনিং দ্যাট নাইট (), এটি হলিউড-বলিউড এর যৌথ উদ্যোগে নির্মিত একটি ইংরেজি ভাষা ও বাংলা ভাষার চলচ্চিত্র। ছবিটির কাহিনীকার ও পরিচালক মহেশ মাঞ্জরেকর. এই ছবিতে অভিনয় করেছেন ভারত, বাংলাদেশ ও যুক্তরাষ্ট্র'র শিল্পীরা। এদের মধ্যে রিয়াজ, রিয়া সেন, সুস্মিতা সেন, ভিক্টর বন্দ্যোপাধ্যায়, মহেশ মাঞ্জরেকর, মুনমুন সেন, অতিত শাহ, দবন ময়েলের ও স্টেফানিই সিয়েগেল।
২০০৫ সালে চলচ্চিত্রটির নির্মাণ শেষ হলেও ছবিটি মুক্তি পায় নি। এটি মাঞ্জরেকারের "অস্তিত্ব" চলচ্চিত্রের পুনঃনির্মাণ।
ইট ওয়াজ রেইনিং দ্যাট নাইট চলচ্চিত্রের চিত্রায়ণ শুরু হয় ২০০৫ সালে ভারত ও মার্কিন যুক্তরাষ্ট্রের বিভিন্ন লোকেশনে। এটি রিয়াজ অভিনীত একমাত্র ইংরেজি ভাষার চলচ্চিত্র এবং প্রথমবার তিনি বলিউড অভিনেত্রী সুস্মিতা সেনের বিপরীতে অভিনয় করেন।
রোনান কিটিং

রোনান প্যাট্রিক জন কিটিং (জন্ম: ৩রা মার্চ, ১৯৭৭) হলেন একজন আইরিশ রেকর্ডিং শিল্পী, গায়ক-গীতিকার, বাদ্যকার ও মানবপ্রেমিক। ১৯৯৪ সালে বয়জোনের লিড সিঙ্গার হিসেবে কেইথ ডাফি, মিকি গ্রাহাম, শেন লিঞ্চ ও স্টিফেন গেটলির সঙ্গে তিনি প্রথম আত্মপ্রকাশ করেন। তার একক কেরিয়ারের শুরু ১৯৯৯ সালে এবং এর ফলস্রুতি ৯টি স্টুডিও অ্যালবাম। তিনি ব্যাপক জনপ্রিয়তা পান তার ""হোয়েন ইউ সে নাথিং অ্যাট অল"" গানটির জন্য। এই গানটি "নটিং হিল" চলচ্চিত্রের অন্তর্ভুক্ত হয়েছিল এবং একাধিক দেশে জনপ্রিয়তা পেয়েছিল। একক শিল্পী হিসেবে সারা বিশ্বে কিটিং-এর ৩৫ মিলিয়ন রেকর্ড বিক্রি হয়েছে।
কিটিং, "মেরি কিটিং ফাউন্ডেশন" নামে একটি জনসেবামূলক প্রতিষ্ঠানের হয়ে প্রচার চালান। এই প্রতিষ্ঠান স্তন ক্যানসার সম্পর্কে জনসচেতনতা বৃদ্ধির জন্য কাজ করে। সংস্থাটি কিটিং-এর মায়ের নামাঙ্কিত, যিনি ১৯৯৮ সালে নিজে ওই অসুখে মারা গিয়েছিলেন।
উইন্ডোজ ৮

উইন্ডোজ ৮ () মাইক্রোসফট উইন্ডোজ অপারেটিং সিস্টেম এর পরবর্তী সংস্করণ, যা উইন্ডোজ ৭ কে অনুসরণ করে। এই সংস্করণে পূর্ববর্তী সংস্করণগুলো থেকে অনেক পরিবর্তন আনা হয়েছে । বিষেশত এটাতে পূর্বের ইন্টেল ও এএমডি এর এক্স৮৬ মাইক্রো প্রসেসর সাপোর্ট ছাড়াও এআরএম মাইক্রো প্রসেসর সাপোর্ট যোগ করা হয়েছে। এতে টাচ স্ক্রিন ইনপুট এর জন্য ডিজাইনকৃত নতুন একটি ষ্টার্ট স্ক্রিন যোগ করা হয়েছে যা গতানুগতিক স্টার্ট মেনুকে প্রতিস্থাপন করে।
জানুয়ারী ২০১১ তে, কনজিউমার ইলেক্ট্রনিক শো (সিইএস) এ মাইক্রোসফট ঘোষণা দেয় যে, উইন্ডোজ ৮ এ পূর্বের ইন্টেল ও এএমডি এর এক্স৮৬ মাইক্রো প্রসেসর সাপোর্ট ছাড়াও এআরএম মাইক্রো প্রসেসর সাপোর্ট যোগ করা হয়েছে।
প্রমিত মডেল

মৌলিক কণাসমূহের প্রমিত মডেল (Standard Model of Elementary Particles) হলো কণা পদার্থবিদ্যার একটি পরিপূর্ণ তত্ত্ব, যা দ্বারা মহাবিশ্বের সকল মৌলিক কণা এবং চারটি মৌলিক বল (মহাকর্ষ বল, তড়িৎ-চৌম্বকীয় বল, সবল নিউক্লিও বল এবং দূর্বল নিউক্লিও বল) এর মধ্যে তিনটিকে (মহাকর্ষ বল বাদে অন্য তিনটি) ব্যাখ্যা করা হয়। এর সাহায্যে অনেক কণা সম্পর্কে ভবিষ্যদ্বাণী করা হয়েছে, যার অনেকগুলো পরবর্তী সময়ে সত্য বলে প্রমাণীত হয়েছে।
এটির আবিষ্কারকে পদার্থবিজ্ঞানের অন্যতম সফল এবং গুরুত্বপূর্ণ কাজ হিসেবে বিবেচনা করা হয়। এটিকে পর্যায় সারণীর মতো একটি ছক আকারে উপস্থাপন করা হয়, তবে পর্যায় সারণীর সাথে এর মূল পার্থক্য হচ্ছেঃ পর্যায় সারণীতে (Periodic Table) সকল মৌলিক পদার্থ বা মৌল স্থান পেয়েছে, অপরদিকে স্ট্যান্ডার্ড মডেলে সকল মৌলিক কণিকা এবং মৌলিক বলের বাহক স্থান পেয়েছে।
স্ট্যান্ডার্ড মডেল অসংখ্য বিজ্ঞানীর দীর্ঘকালের পরিশ্রমের ফসল। বিংশ শতাব্দির শেষার্ধ থেকে শুরু করে এখন পর্যন্ত এর বহুবার উন্নয়ন করা হয়েছে। ধারণা করা যায়, এই সারণীটি এখনো অসম্পূর্ণ। এটি এখনো মহাকর্ষ বলকে ব্যাখ্যা করতে পারে না। মহাকর্ষ বলের ক্যারিয়ার হিসেবে গ্র্যাভিটন নামক কণার ভবিষ্যদ্বাণী করা হয়েছে। অবশ্য আইন্সটাইনের সাধারণ আপেক্ষিকতার তত্ত্ব অনুযায়ী মহাকর্ষ কোন বল নয়, বস্তুর ভরের প্রভাবে স্থান-কালের পরিবর্তন ঘটার কারণে মহাকর্ষ অনুভূত হয়।
স্ট্যান্ডার্ড মডেলকে প্রধাণত দুইটি অংশে ভাগ করা যায়ঃ ১.পদার্থ গঠনকারী মৌলিক কণা বা ফার্মিয়ন এবং ২. মৌলিক বলের বাহক বা বোজন। ফার্মিয়ঙ্গুলোকে আবার দুই ভাগে ভাগ করা হয়েছেঃ কোয়ার্ক এবং লেপটন। অপরদিকে বোজনকেও দুইভাগে ভাগ করা যায়ঃ গেজ বোজন বা ভেক্টর বোজন এবং স্কেলার বোজন।
ফারমি-ডিরাক পরিসংখ্যান বলবিদ্যা হতে প্রাপ্ত যে-সকল মৌলিক কণিকার স্পিন ½ এর বিজোড় গুনিতক (যেমন: ½,3/2) তাদের ফামিওন বলে
বৈশিষ্ট্য:
১.এরা পদার্থ গঠনকারী ক্ষুদ্রতম কনিকা।
২.এরা একই সাথে একই কৌণিক ভরবেগে অবস্থান করতে পারে না।
৩.পাউলির বর্জন নীতি মেনে চলে। 
৪. স্পিন অর্থপূর্ণ সংখ্যা থাকে।
৫.ভর থাকে।
৬.চার্জ থাকে।
এই টেবিলটি পার্টিকল ডাটা গ্রুপের সংগৃহীত তথ্যের অংশের ওপর ভিত্তি করে বানানো হয়েছে।
২০০৮ গ্রীষ্মকালীন অলিম্পিকে মল্লক্রীড়া – মহিলাদের ৪০০ মিটার

২০০৮ অলিম্পিক গেমসে মহিলাদের ৪০০মিটার দৌড়ানোর প্রতিযোগিতা আগস্টের ১৬ থেকে ১৯ তারিখে অনুষ্ঠিত হয় বেইজিং ন্যাশনাল স্টেডিয়ামে।
যোগ্যতানির্ণায়ক মাপকাঠি ছিল ৫১.৫৫সেকেন্ড (A মান) এবং ৫২.৩৫সেকেন্ড (B মান)।
যুক্তরাজ্যের ক্রিস্টিন ওহুরুগু ৪৯.৬২সেকেন্ডে প্রতিযোগিতাটি জেতেন।
এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।
এই অলিম্পিকে কোনো নতুন বিশ্ব বা অলিম্পিক রেকর্ড সৃষ্টি হয়নি।
প্রত্যেক হিটের প্রথম তিনজন (Q) ও সবমিলিয়ে পরবর্তী সেরা তিনজনকে (q) নিয়ে সেমিফাইনাল অনুষ্ঠিত হয়।
প্রত্যেক হিটের প্রথম দুইজন প্রতিযোগী (Q) ও সেইসঙ্গে সবমিলিয়ে পরবর্তী দ্রুততম দুইজন প্রতিযোগী (q) ফাইনালের যোগ্যতাঅর্জন করে।
খুদাদাদ খান

খুদাদাদ খান, ভিসি (২০শে অক্টোবর, ১৮৮৮- ৮ই মার্চ, ১৯৭১), দক্ষিণ এশিয়া থেকে প্রথম ভিক্টোরিয়া ক্রস খেতাব বিজয়ী। ব্রিটিশ সরকার এই খেতাব ব্রিটিশ ও কমনওয়েলথ সামরিক বাহিনীসমুহকে প্রদান করতো। তিনিই জন্মগত সূত্রে প্রথম ভারতীয় যিনি ভিক্টোরিয়া ক্রস লাভ করেন।
৩১শে অক্টোবর ১৯১৪ সালে, হোলবেক, বেলজিয়ামে, প্রথম বিশ্বযুদ্ধ চলাকালীন ২৬ বছর বয়সী খান অসমসাহসিকতাপূর্ন কাজের জন্য তিনি এই ভিক্টোরিয়া ক্রশ লাভ করেন।
খুদাদাদ খান ২০শে অক্টোবর ১৮৮৮ সালে ব্রিটিশ ভারতের (এখন পাকিস্তান), পাঞ্জাব প্রদেশের, চকওয়াল জেলার (তারপর ঝিলাম জেলার একটি তহশীল), দাদ গ্রামে জন্ম গ্রহণ করেন। ১২৯তম ডিউক অফ কন্নাট'স ওন বালুকিস, ব্রিটিশ ইন্ডিয়ান আর্মির (বর্তমানে পাকিস্তান সেনাবাহিনীর ১১তম ব্যাটালিয়ন বালুচ রেজিমেন্ট) একজন সিপাহী ছিলেন। ব্যাটেলিয়ন ভারতীয় কর্পসের অংশ দিয়ে গঠিত, যা ১৯১৪ সালে ফ্রান্সে পাঠানো হয়, প্রথম বিশ্বযুদ্ধ সময়ে পশ্চিমা সীমান্তে ব্রিটিশ যুদ্ধ বাহিনীদের সহায়তার জন্য।
১৯১৪ সালের অক্টোবর মাসে, জার্মানরা উত্তর বেলজিয়ামে এক ভয়াবহ আক্রমণের সুচনা করে। উদ্দেশ্য ছিল ফ্রান্সের বাউলংনে এবং বেলজিয়ামের নিওপোর্ট বন্দর দখল করা। একথা শোনার পর, নতুন যোগদান করা ১২৯তম বালুচ ব্যাটালিয়ন সেখানকার চাপে থাকা ব্রিটিশ বাহিনীর সাহায্যার্থে রনাঙ্গনে ছুটে যায়। ৩১শে অক্টোবর দুই কোম্পানি বেলুচি জার্মান বাহিনীকে হোলবেক সেক্টরের গেলুভেল্ট গ্রামের কাছাকাছি জায়গায় ঠেকিয়ে দেয়। বহু সংখ্যক বেলুচি প্রাণপনে যুদ্ধ করলেও তারা ব্যাপক সংখ্যায় হতাহত হয়। মেশিনগান দলের সিপাহী খুদাদাদ খান, আর একজন সহযোগী নিয়ে তার মেশিনগান দিয়ে সারাদিন বুলেট বর্ষণ করে জার্মান বাহিনীকে ঠেকিয়ে রেখেছিল। অপর মেশিনগানটি গোলার আঘাতে অচল হয়ে পড়েছিল আর তার সঙ্গীসাথীরা পালিয়ে গিয়েছিল। খুদাদাদ খান ছাড়া বাকী যোদ্ধারা সবাই হয় বুলেটের আঘাতে বা বেয়নেটের খোঁচায় মারা যায়। গুরুতরভাবে আহত হওয়া সত্ত্বেও, তিনি ক্রমাগত তার বন্দুক দিয়ে কাজ চালিয়ে গিয়েছেন। শত্রুরা তাকে মৃত ভেবে ছেড়ে দেয়, কিন্তু রাত্রে সে চরম আহত অবস্থায়ও তিনি হামাগুড়ি দিয়ে তার রেজিমেন্টে ফিরে আসে। ধন্যবাদ তার সাহসীকতার, এবং তার সহকর্মী বেলুচীদের, তারা জার্মান বাহিনীকে ঠেকিয়ে রেখেছিল ভারতীয় ও ব্রিটিশ সৈন্য না আসা পর্যন্ত। তারা সীমাকে জোরদার করে রেখে ছিল এবং প্রতিরোধ করেছিল জার্মান সেনাবাহিনী অত্যাবশ্যক জায়গাগুলোতে পৌঁছনো থেকে। তার এই তার সাহসিকতা ও বীরত্ব অতুল কীর্তির জন্য সিপাহী খুদাদাদ খান ভিক্টোরিয়া ক্রশ পদকে ভুষিত হন।
খুদাদাদ খান সুবেদার হিসেবে সামরিক বাহিনী থেকে অবসর নেন। তিনি ১৯৭১ সালে মারা যান এবং তাকে মান্ডি বাহাউদ্দিনের ২৫নং চাকে সমাহিত করা হয়েছে। তার ভিক্টোরিয়া ক্রশ প্রদর্শন করা হয়, তার পৈতৃক বাড়ি ডাব গ্রাম (চকওয়াল), পাকিস্তানে।
দৈনিক সংগ্রাম

দৈনিক সংগ্রাম একটি বাংলা দৈনিক পত্রিকা, যা বাংলাদেশ জামায়াতে ইসলামীর সাথে সম্পর্কিত এবং ঢাকা থেকে প্রকাশিত হয়। এর সম্পাদক আযম মীর শাহীদুল আহসান। দৈনিক সংগ্রাম বাংলাদেশ ও বিশ্বের খবর, স্থানীয় এবং আঞ্চলিক দৃষ্টিভঙ্গি, বিনোদন, ব্যবসা, বিজ্ঞান, প্রযুক্তি, খেলাধুলা, সিনেমা, চাকরি, শিক্ষা, স্বাস্থ্য, পরিবেশ, মানবাধিকারসহ নানা বিষয় নিয়ে সংবাদ প্রকাশ করে।
সংগ্রাম একটি দৈনিক প্রকাশিত জাতীয় পত্রিকা। বাংলাদেশ পাবলিকেশন্স লিমিটেড প্রতিষ্ঠান দৈনিক সংগ্রাম আল ফালাহ প্রিন্টিং প্রেস থেকে মুদ্রিত ও প্রকাশিত হয়। 
এটি একইসাথে 'ব্রডশিট' আকারে ও অনলাইন সংস্করণে মুদ্রিত হয়। এতে বাদামি নিউজপ্রিন্ট কাগজ ব্যবহার করা হয়। কলাম সংখ্যা ৮। পত্রিকাটি চার রঙে মুদ্রিত। নিয়মিত সংখ্যা ৮ পৃষ্ঠা। দৈনিক সংগ্রামের নিয়মিত আয়োজনের মধ্যে রয়েছে, প্রথম পাতা, শেষ পাতা, খেলা, অর্থনীতি, শিক্ষা, মতামত, সমাজ সংস্কৃতি, সাহিত্য, ফিচার, বিজ্ঞান ও প্রযুক্তি, লাইফ স্টাইল, চাকরির খবর, দুর্ঘটনা, পরিবেশ, প্রবাস, রাজধানী, রাজনীতি, শোক সংবাদ, সংসদ, জাতীয়, গ্রাম-গঞ্জ-শহর, আদালত, অপরাধ।
১৯৭০ সালের ১৭ জানুয়ারি পত্রিকাটি যাত্রা শুরু করে। ১৯৭১ সালে বাংলাদেশের স্বাধীনতা যুদ্ধ শুরুর পূর্বে ও যুদ্ধের সময় দৈনিক সংগ্রাম তৎকালীন পূর্ব পাকিস্তান জামায়াতে ইসলামীর মুখপত্র হিসেবে কাজ করে। জামায়াতে ইসলামী বাংলাদেশের স্বাধীনতার বিরোধীতা করে ও স্বাধীনতার বিপক্ষে জনমত গড়ে তুলতে দৈনিক সংগ্রামের মাধ্যমে প্রচার চালায়। সেসময় জামায়াত ও ছাত্রসংঘের নেতা গোলাম আযম ও আলী আহসান মুহাম্মদ মুজাহিদ বিভিন্ন ধরনের মন্তব্য অপারেশন সার্চলাইটের পর থেকে সংগ্রাম পত্রিকায় নিয়মিত প্রকাশিত হত। মানবতাবিরোধী অপরাধের জন্য দোষী সাব্যস্ত ও সর্বোচ্চ আদালত কর্তৃক মৃত্যুদণ্ডপ্রাপ্ত, আব্দুল কাদের মোল্লা ও মুহাম্মদ কামারুজ্জামান সংগ্রামের নির্বাহী সম্পাদক ছিলেন।
২০১৯ সালের ১২ ডিসেম্বর পত্রিকার প্রথম পৃষ্ঠায় আব্দুল কাদের মোল্লাকে ‘শহীদ’ উল্লেখ করে সংবাদ প্রকাশের পরিপ্রেক্ষিতে ১৩ ডিসেম্বর "মুক্তিযুদ্ধ মঞ্চ" নামক একটি সংগঠন পত্রিকাটির বড় মগবাজার কর্যালয় ও ছাপাখানা ভাংচুর চালায়। এর আগে ২০১৩ সালেও পত্রিকার কার্যালয়ে ভাঙচুরের ঘটনা ঘটে।
২০১৯ সালের ১২ ডিসেম্বর পত্রিকার প্রথম পৃষ্ঠায় আব্দুল কাদের মোল্লাকে ‘শহীদ’ উল্লেখ করে সংবাদ প্রকাশের পরিপ্রেক্ষিতে ২৩ জানুয়ারি ২০২০ সালে পত্রিকাটির মিডিয়া তালিকাভুক্তি বাতিল করে বাংলাদেশ চলচ্চিত্র ও প্রকাশনা অধিদপ্তর। এ আদেশের ফলে দৈনিক সংগ্রাম সরকারি বিজ্ঞাপন ও যাবতীয় সুযোগ-সুবিধা থেকে বঞ্চিত হয়।
বন্ড গার্ল

বন্ড গার্ল হচ্ছে "জেমস বন্ড" চলচ্চিত্র, উপন্যাস, ভিডিও গেমসের একটি নারী চরিত্র, যাকে গোয়েন্দা জেমস বন্ডের প্রেমিকা বা নারী সঙ্গী হিসেবে দেখা যায়। বন্ড গার্লদের নাম প্রায়ই দ্বৈত অর্থবোধক হয়ে থাকে, যেমন পুসি গ্যালোস, প্লেন্টি ওটুল, জেনিয়া ওনাটপ, বা হলি গুডহেড। যে সকল অভিনেত্রী এই চরিত্রে অভিনয় করে থাকেন, তাদেরকেও বন্ড গার্ল বলা হয়, যেমন উরসুলা অ্যান্ড্রেস, হ্যালি বেরি, রোজামন্ড পাইক, বা ইভা গ্রিন।সাধারণত,তারা জেমসের প্রেমসঙ্গী হয়ে থাকেন।কেউ কেউ মার্শাল আর্টে পারদর্শিতা প্রদর্শন করেছেন।
Mary Goodnight was a supporting character in several Bond novels before graduating to full Bond girl in "The Man with the Golden Gun". The short stories "Quantum of Solace," "The Living Daylights," and "The Property of a Lady" feature female characters in prominent roles, but none of these women interact with Bond in a romantic way.
প্রসিদ্ধ বন্ড গার্লদের নাম প্রথমে উল্লেখিত এবং বাকিরা পর্দায় উপস্থিতির ক্রম অনুসারে।
EON Productions call themselves the "official" producer of the James Bond film series, having produced 22 films between 1962 and 2008 as listed above. However, other James Bond productions have been made over the years by other producers and studios. These productions are described as "unofficial" by EON Productions and as such, so are the Bond girls featured therein.
মোহাম্মদ এয়াকুব আলী চৌধুরী

মোহাম্মদ এয়াকুব আলী চৌধুরী যিনি সচরাচর সাহিত্যিক এয়াকুব আলী চৌধুরী নামে অভিহিত বাংলাভাষার একজন লেখক এবং সাংবাদিক। তিনি শিক্ষা সংস্কারের মাধ্যমে পশ্চাৎপদ মুসলমানদের অগ্রগামী করেন।
জন্ম রাজবাড়ী জেলার পাংশার মাগুরাডাঙ্গী গ্রামে ১৮ কার্তিক ১২৯৫-এ (১৮৮৮)। পিতা পুলিশ অফিসার এনায়েতুল্লাহ চৌধুরী। পাংশা হাইস্কুল থেকে এমই এবং রাজবাড়ী সূর্যকুমার ইনস্টিটিউশন থেকে এন্ট্রান্স পাস করেন। কলকাতা প্রেসিডেন্সি কলেজে ভর্তি ভর্তি হলেও বিএ ক্লাসে পড়ার সময় দৃষ্টিশক্তি ক্ষীণ হয়ে পড়ায় পড়ালেখা ছাড়তে বাধ্য হন।
প্রেসিডেন্সি কলেজে পড়ার সময় স্বীয় অগ্রজ মাসিক সাহিত্য পত্রিকা কোহিনূর (১৩০৫-১৩০৮, ১৩১১-১৩১৩, ১৩১৮-১৩১৯ ও ১৩২২) সম্পাদক রওশন আলী চৌধুরী রোগাক্রান্ত হয়ে অক্ষম হয়ে পড়লে তিনি ঐ পত্রিকার সম্পাদনার দায়িত্ব গ্রহণ করেন। ।১৯১৪-১৫ খ্রিষ্টাব্দে চট্টগ্রাম জেলার মিরসরাই থানার জোরওয়ারগঞ্জ হাইস্কুলে শিক্ষকতা করেন। এরপর রাজবাড়ী সূর্যকুমার ইনস্টিটিউশনে শিক্ষক হিসেবে যোগ দেন। ১৯২০-২১ খ্রিষ্টাব্দে পাংশা হাইস্কুলে শিক্ষকতা করার সময় অসহযোগ ও খেলাফত আন্দোলনে যোগদান করেন এবং ফলস্বরূপ ব্রিটিশ সরকারের হাতে কারাদণ্ড ভোগ করেন। কারামুক্তির পর শিক্ষকতায় ইস্তফা দিয়ে কলকাতায় যান এবং মেজো ভাই আওলাদ আলী চৌধুরীর সাথে সাংবাদিকতায় যোগ দেন। তিনি বঙ্গীয় মুসলমান সাহিত্য সমিতির (৪ সেপ্টেম্বর, ১৯১১) প্রতিষ্ঠাতাদের একজন ছিলেন। এ সমিতির সম্পাদক হিসেবেও কয়েক বছর দায়িত্ব পালন করেছেন। সমিতির মাসিক পত্র "সাহিত্যিক"-এর (১৯২৬) যুগ্ম সম্পাদক ছিলেন। এয়াকুব আলী চৌধুরী ও কবি গোলাম মোস্তফার যুগ্ম সম্পাদনায় এটি এক বছর যাবৎ প্রকাশিত হয়েছিল। রওশন আলী চৌধুরী ও আওলাদ আলী চৌধুরীর অকাল মৃত্যুতে তাদের পরিবারের দায়িত্ব নেন এয়াকুব আলী। শোক-দুঃখ-দারিদ্র্যে নিপতিত হয়ে মাত্র ৪৭-৪৮ বছর বয়সে ক্ষয়রোগে আক্রান্ত হন। শেষ জীবনের চার-পাঁচ বছর জীবনমৃত অবস্থায় গ্রামের বাড়িতে বাস করেন। মৃত্যুর দুই বছর আগে বঙ্গীয় সরকার মাসিক ২৫ টাকা হিসেবে সাহিত্যিক বৃত্তি মঞ্জুর করেন তার জন্য।
বাংলা গদ্যের একজন শক্তিশালী শিল্পী ছিলেন। ইসলামি দর্শন ও সংস্কৃতি তার রচনার মূল উপজীব্য। বক্তব্যের বলিষ্ঠতায়, ভাষার মাধুর্যে ও ভাবের গাম্ভীর্যে তার রচনাবলি বিশেষ মর্যাদার দাবিদার। হিন্দু-মুসলমানের সমপ্রীতিতে বিশ্বাসী। বিশ শতকের প্রথম দিকে বাঙালি মুসলিমের মাতৃভাষা বাংলা না উর্দু- এ বিতর্কে তিনি বাংলা ভাষার পক্ষাবলম্বন করেন। সুবক্তা হিসেবেও খ্যাত।
তার প্রকাশিত গ্রন্থের সংখ্যা ৩টি। "নূরনবী" গ্রন্থে রবীন্দ্রনাথের প্রশংসাবাণী সংযোজিত হয়েছে।
এছাড়া বাংলা একাডেমি প্রকাশ করেছে "এয়াকুব আলী চৌধুরী অপ্রকাশিত রচনা" নামীয় একটি গ্রন্থ। এর সম্পাদক আমীনুর রহমান।
১৫ ডিসেম্বর ১৯৪০ সালে ফরিদপুর অবস্থানকালে তার মৃত্যু হয়।
ক্লদিয়ানা শালা

ক্লদিয়ানা শালা (জন্ম: ২২শে আগস্ট, ১৯৭৯ টিরানা) আলবেনিয়ার সর্বাধিক জনপ্রিয় একজন দৌড়বিদ। তার ২০০ মিটার ও ৪০০ মিটার দৌড়ে ব্যক্তিগত সেরা হলো যথাক্রমে ২৪.৩৪ সেকেন্ড ও ৫৩.৮৭ সেকেন্ড। ২০০৪ গ্রীষ্মকালীন অলিম্পিকের উদ্বোধনী অনুষ্ঠানে তিনি আলবেনিয়ার পতাকা বহন করেন। ২০০২ সালের নভেম্বর থেকে তিনি অলিম্পিক সৌভ্রাতৃত্ব প্রকল্পের অনুদান ভোগ করে আসছেন।
২০০৮ অলিম্পিক গেমসে তিনি আলবেনিয়ার হয়ে মহিলাদের ৪০০মিটার বিভাগে অংশ নিয়ে হিটে ৫৪.৮৪ সেকেন্ডে সপ্তম হয়ে শেষ করায় আর এগোতে পারেননি।
সুফি (কার্টুনিস্ট)

সুফি (১৯৪০ - ২৪ জুলাই,২০০৩) ছিলেন খ্যাতনামা বাঙালি কার্টুনিস্ট। তার প্রকৃত নাম নরেন রায়।
সুফি ১৯৪০ সালে ব্রিটিশ ভারতের অধুনা বাংলাদেশের কুমিল্লায় জন্ম গ্রহণ করেন। তার পিতা যোগেশচন্দ্র রায় এবং মাতা প্রমিলাসুন্দরী। দেশভাগের পর তার পরিবার ভারতে চলে আসেন ও পশ্চিমবঙ্গের হাওড়ার শিবপুরে বসবাস করতে থাকেন।
১৯৫৬ সালে দারিদ্র্যের সঙ্গে লড়াই করে স্কুল-ফাইনাল পাস করেন। কলেজে ভর্তি হবার সময় থেকে তিনি কার্টুন আঁকা শুরু করেন (কলেজে ভর্তি হলেও তিনি আর্থিক কারণে কিছুদিনের মধ্যেই পড়াশুনো ছেড়ে দিতে বাধ্য হন)। তার প্রথম কার্টুন প্রকাশিত হয় ‘গড়ের মাঠ’ নামের এক খেলার কাগজে, সেটা ছিল ইস্টবেঙ্গল - মোহনবাগান নিয়ে মজার কার্টুন। এরপর, ‘স্বাধীনতা’ পত্রিকায় তার আঁকা ছবি প্রকাশিত হয়; প্রথমে কেবল ছোটদের জন্য আঁকতেন তিনি, পরে রবিবাসরীয় পাতার দায়িত্বে থাকা অরুন রায় শিল্পীকে নিয়ে আসেন রবিবারের পাতায়। ‘সুফি’ নামটি অরুন রায়েরই দেওয়া। ‘স্বাধীনতা’ কাগজেই তার প্রথম রাজনৈতিক কার্টুন প্রকাশিত হয়।
এছাড়া, আরো অনেক কাগজে কার্টুন এঁকেছেন তিনি। ‘যষ্টিমধু’, ‘প্রহরা’, ‘সচিত্র তোমার জীবন’, ‘মঞ্চকথা’, ‘সংগীতিকা’, ‘ব্যঙ্গজগৎ’, ‘সচিত্র ভারত’, ‘যুগান্তর’, ‘বসুমতী’তে এঁকেছেন। পরবর্তীকালে এঁকেছেন ছোটদের জন্য ‘শুকতারা’র পাতায়। ‘সুফি’ ছাড়াও বেশকিছু ছদ্মনাম ছিলো তার, যেমন- সঞ্জয়, বিনি, বিরিঞ্চি, প্রমীলা রায়।
বিখ্যাত কার্টুনিস্ট কে. এস. পিল্লাই, ওরফে শঙ্কর দিল্লী থেকে ‘শঙ্কর’স উইকলী’ নামক কার্টুন পত্রিকা বের করতেন; এই কাগজেও সুফির আঁকা ছবি স্থান পেয়েছে।
হাওড়া জেলা স্কুল বোর্ডে চাকরি নিয়েছিলেন, কিন্তু তার কার্টুন উপর-ওয়ালার চোখে পড়ে যাওয়ায় কর্মচ্যুত হন। এরপরে আর কোনো চাকরি নেননি তিনি।
সুফি ছিলেন বামপন্থী মতাবলম্বী, ভারতের কমিউনিস্ট পার্টি (মার্ক্সবাদী)র মুখপত্র ‘গণশক্তি’ পত্রিকাতে কার্টুন আঁকতেন তিনি। যদিও সক্রিয় রাজনীতি করেননি। একজন শিল্পী হিসেবে সমাজের নানা দিক ফুটিয়ে তুলতেন তার ব্যাঙ্গচিত্রে।
কার্টুনে নিছক রঙ্গ তিনি পছন্দ করতেন না, তিনি চাইতেন সমাজ সম্পর্কিত বিষয় নিয়ে আঁকতে। এজন্য তাকে সমসাময়িক বিশ্বের ঘটনাপ্রবাহ নিয়ে সচেতন থাকতে হত। দেশ-বিদেশের কার্টুনিস্টদের কাজ নিয়ে ওয়াকিবহাল ছিলেন তিনি। দারিদ্র্য-অভাব ছিল তার নিত্যসঙ্গী, কিন্তু শিল্পীমানসকে তা ক্ষুণ্ণ করতে পারেনি।
সুফি ২০০৩ সালে মৃত্যুবরণ করেন।
মহেশ মাঞ্জরেকর

মহেশ বামন মাঞ্জরেকর (, জন্ম ১৫ আগস্ট, ১৯৫৮) তিনি একজন ভারতীয় চলচ্চিত্র পরিচালক, অভিনেতা, প্রযোজক ও কাহিনীকার। তিনি মূলত হিন্দি চলচ্চিত্রে কাজ করলেও এর পাশাপাশি তিনি মারাঠি, তেলুগু ও ভোজপুরি চলচ্চিত্রে কাজ করেন। তার পরিচালিত উল্লেখযোগ্য ও সমাদৃত চলচ্চিত্রসমূহ হল "বাস্তব - দ্য রিয়্যালটি" (১৯৯৯), "অস্তিত্ব" (২০০০) ও "বিরুদ্ধ" (২০০৫)। তিনি "অস্তিত্ব" চলচ্চিত্রের জন্য শ্রেষ্ঠ মারাঠি ভাষার চলচ্চিত্র বিভাগে জাতীয় চলচ্চিত্র পুরস্কার অর্জন করেন। তিনি ২০১৮ সাল থেকে আপাতবাস্তব টেলিভিশন অনুষ্ঠান "বিগ বস মারাঠি"-এর সঞ্চালক।
মহেশ মাঞ্জরেকর ১৯৫৮ সালের ১৬ই আগস্ট বোম্বেতে জন্মগ্রহণ করেন। তিনি মারাঠি কারাডে ব্রাহ্মণ পরিবারে বেড়ে ওঠেন।
সুস্মিতা সেন

সুস্মিতা সেন (, জন্ম: ১৯ নভেম্বর ১৯৭৫) হলেন একজন ভারতীয় চলচ্চিত্র অভিনেত্রী ও মডেল। সেন ১৯৯৪ সালে ১৮ বছর বয়সে ফেমিনা মিস ইন্ডিয়া-এর মুকুট জয় করেন এবং পরে মিস ইউনিভার্স (১৯৯৪)-এর মুকুট জয় করেন। তিনি প্রথম বাঙালি তথা প্রথম ভারতীয় হিসেবে মিস ইউনিভার্সের মুকুট লাভ করেন। মূলত হিন্দি চলচ্চিত্রে কাজের জন্য পরিচিতি লাভ করলেও তিনি তামিল ও বাংলা ভাষার চলচ্চিত্রেও অভিনয় করেছেন। চলচ্চিত্রে তার কাজের জন্য তিনি দুটি ফিল্মফেয়ার পুরস্কারসহ একাধিক পুরস্কার অর্জন করেছেন।
সুস্মিতা সেন হায়দ্রাবাদে বাঙালী বৈদ্যব্রাহ্মণ পরিবারে জন্মগ্রহণ করেন। তার বাবা সুবীর সেন ভারতীয় বিমানবাহিনীর প্রাক্তন উইং কমান্ডার এবং মা সুভ্রা সেন অলঙ্কার ডিজাইনার এবং দুবাইভিত্তিক একটি দোকানের মালিক।
তিনি নতুন দিল্লীতে বিমান বাহিনীর গোল্ডেন জুবিলী ইন্সিটিউট-এ ভর্তি হন। এবং পরে সেকেন্দ্রাবাদে সেন্ট অ্যান্ট'স হাইস্কুলে ভর্তি হন কিন্তু উচ্চ শিক্ষা নিয়ে এগোননি।
১৯৯৪ সালে কিশোরী বয়সে সেন ফেমিনা মিস ইন্ডিয়া প্রতিযোগিতায় অংশগ্রহণ করেন। তিনি 'ফেমিনা মিস ইন্ডিয়া ইউনিভার্স'-এর মুকুট লাভ করেন এবং ১৯৯৪ সালের মিস ইউনিভার্স প্রতিযোগিতায় অংশগ্রহণের সুযোগ লাভ করেন।
মিস ইউনিভার্স প্রতিযোগিতায় সেন প্রাথমিক পর্বে তৃতীয় স্থান লাভ করেন, প্রথম ও দ্বিতীয় ছিলেন যথাক্রমে মিস কলম্বিয়া ক্যারোলিনা গোমেজ ও মিস গ্রিস রিয়া টোটোঞ্জি। পরবর্তী পর্বগুলোতে তিনি দ্বিতীয়, পঞ্চম ও তৃতীয় স্থান লাভ করেন এবং চূড়ান্ত পর্যায়ে মিস ইউনিভার্স ১৯৯৪-এর শিরোপা ও মুকুট জয় করেন। তিনি প্রথম ভারতীয় হিসেবে এই উপাধি লাভ করেন।
মিস ইউনিভার্স খেতাব জেতার পর সুস্মিতা চলচ্চিত্রে অভিনয় শুরু করেন। তার প্রথম চলচ্চিত্র "দস্তক" ১৯৯৬ সালে মুক্তি পায়। এতে তিনি শরদ কাপুরের চরিত্রের শিকার চরিত্রে অভিনয় করেন। ১৯৯৭ সালে তিনি তামিল মারপিঠধর্মী চলচ্চিত্র "রাতচাগান"-এ শ্রেষ্ঠাংশে অভিনয় করেন। দুই বছর পর তিনি ডেভিড ধবনের হাস্যরসাত্মক চলচ্চিত্র "বিবি নাম্বার ওয়ান"-এ রূপালী চরিত্রে অভিনয় করেন এবং ফিল্মফেয়ার শ্রেষ্ঠ পার্শ্ব অভিনেত্রী পুরস্কার অর্জন করেন। ছবিটি ১৯৯৯ সালের দ্বিতীয় সর্বোচ্চ আয়কারী চলচ্চিত্র ছিল। একই বছর তিনি "সির্ফ তুম" ছবিতে অভিনয় করে একই বিভাগে ফিল্মফেয়ার পুরস্কারের মনোনয়ন লাভ করেন। ২০০০ সালে তাকে "ফিজা" চলচ্চিত্রের "মেহবুব মেরে" গানে দেখা যায়।
সুস্মিতা প্রায়শই ভারতের সবচেয়ে আড়ম্বরপূর্ণ এবং চাকচিক্যময় মহিলা হিসাবে পরিচিত, সুস্মিতা সেন "রেনী" নামের এক মেয়ে বাচ্চাকে ২০০০ সালে দত্তক নিয়ে ইতিহাস তৈরি করেন। তিনি মাত্র ২৫ বছর বয়সে এককী নারী হিসেবে, শিশু দত্তক নেওয়ায় অভিভাবকত্ব নিয়ে সামাজিকভাবে গ্রহণযোগ্যতার প্রশ্ন ওঠে। কিন্তু মুম্বাই আদালত তাদের আবেদন রদ করে এবং সুস্মিতা জয়লাভ করেন। ১৩ জানুয়ারী, ২০১০ সালে তিনি "আলিশা" নামে তিন মাস বয়সী মেয়ে বাচ্চাকে দত্তক নেন।
এ ছাড়াও তিনি ৩৫ টিরও বেশি ছবিতে অভিনয় করেছেন। তিনি বলিউড এর প্রথম নায়িকা যিনি মিস ইউনিভারস এর খেতাব জেতেন।
রিয়া সেন

রিয়া সেন দেববর্মা () (জন্ম : রিয়া দেব বর্মা; ২৪ জানুয়ারি ১৯৮১) একজন ভারতীয় চলচ্চিত্র অভিনেত্রী এবং মডেল। সেন একটি শিল্পী পরিবারেই জন্ম গ্রহণ করেন। তার দিদিমা সুচিত্রা সেন, মা মুনমুন সেন এবং বোন রাইমা সেন। ১৯৯১ সালে বিষকন্যা চলচ্চিত্রে শিশু শিল্পী হিসেবে তার অভিনয় শুরু হয়।
সেন একটি শিল্পী পরিবারেই জন্ম গ্রহণ করেন। তার দিদিমা সুচিত্রা সেন, মা মুনমুন সেন এবং বোন রাইমা সেন।তার বাবা ভারত দেব বর্মা ত্রিপুরার রাজ পরিবারের সদস্য। তাঁর পিতামহী, ইলা দেবী ছিলেন কোচবিহারের রাজকন্যা, যার ছোট বোন গায়ত্রী দেবী ছিলেন জয়পুরের মহারাণী। তাঁর পিতামহী ঠাকুমা ইন্দিরা দেবী ছিলেন বরোদার তৃতীয় মহারাজা সায়াজিরাও গায়কওয়াদের একমাত্র কন্যা। রিয়ার মাতৃপ্রপিতামহ আদিনাথ সেন ছিলেন কলকাতার একজন বিশিষ্ট ব্যবসায়ী। যার বাবা দীননাথ সেন ছিলেন ত্রিপুরার মহারাজার দিওয়ান বা মন্ত্রী ও প্রাক্তন কেন্দ্রীয় আইনমন্ত্রী অশোক কুমার সেনের আত্মীয় । তিনি তার মায়ের বিয়ের আগের উপাধি ব্যবহার করলেও তার সরকারী কাগজপত্র দেব বর্মা উপাধি আছে।
১৯৯১ সালে বিষকন্যা চলচ্চিত্রে শিশু শিল্পী হিসেবে তার অভিনয় শুরু হয়।১৯৯৮ সালে ফাল্গুনি পাঠকের ইয়াদ পিয়া কি আনে লাগে ভিডিওর মাধ্যমে জনপ্রিয়তা পান ।সে সময় তাঁর বয়স ছিল ১৬ বছর।২০০১ সালে তিনি স্টাইল দিয়ে বলিউডে পা রাখেন।২০০৬ সালে তিনি আপনা সাপনা মানি মানি তে অভিনয় করেছিলেন।এছাড়াও তাঁর অন্যান্য সফল চলচ্চিত্রগুলির মধ্যে রয়েছে প্রীতিশ নন্দীর মিউজিক ফিল্ম, ঝংকার বিটস ( হিংলিশ ভাষায় তৈরি) (২০০৩), শাদি নং ওয়ান (২০০৫) এবং মালায়ালম ড্রাফ্ট মুভি আনন্দরাম (২০০৫)। তিনি হিন্দির পাশাপাশি বাংলা, তামিল ও মালায়ালাম ভাষার ছবিতে ও কাজ করেছেন। এরপরে তিনি অনেক মিউজিক ভিডিও, ফ্যাশন শো, টিভি শো করেছেন। । বাণিজ্যিকভাবে ম্যাগাজিনের কভার পেজে উপস্থিত হয়েছেন।
শিশু চক্ষু যত্নের জন্য তহবিল বাড়াতেও তিনি সহায়তা করেছিলেন।
২০১৭ সালের আগস্টে সেন পারিবারিক বাঙালি হিন্দু রীতিতে তার প্রেমিক শিবম তেওয়ারীকে বিয়ে করেছিলেন।
রিয়া সেন একজন পাদুকাসক্ত। প্রায়ই তাকে হাই হিল পরে থাকতে দেখা যায়। এমনকি তিনি হাই হিল পরে নেচেছেন বিভিন্ন চলচ্চিত্রে (যেমন: "হিরো" মুভিতে "বদমাশ লোন্ডে" গানে) এবং মঞ্চে। ২০০৯-এ হংকংয়ে এক অনুষ্ঠানে তিনি নিজের এই হাই হিল আসক্তির বিষয়টি নিশ্চিত করেন।
২০১২ সালে সেন তার অভিনীত নৌকাডুবি সিনেমার জন্য সেরা অভিনেত্রী বিভাগে স্টার গাইড পুরস্কার জিতেছিলেন ।
মূলধন হিসাব

সামষ্টিক অর্থনীতি এবং আন্তর্জাতিক অর্থব্যবস্থায় মূলধন হিসাব হল বিনিময় ভারসাম্যের দুইটি প্রাথমিক উপাদানের একটি; অপরটি হচ্ছে চলতি হিসাব। চলতি হিসাবে একটি দেশের নিট আয় প্রতিফলিত হয়, অন্যদিকে মূলধন হিসাবে একটি দেশের নিট সম্পত্তিতে পরিবর্তন প্রতিফলিত হয়।
মূলধন হিসাবে উদ্বৃত্ত মানে বাইরে থেকে দেশের অভ্যন্তরে অর্থ আসছে; কিন্তু এই অর্থপ্রবাহ চলতি হিসাবের মতো আয় থেকে আসে না, বরঞ্চ এটি আসে বৈদেশিক ঋণ বা সম্পদ বিক্রি থেকে। মূলধন হিসাবের ঘাটতি নির্দেশ করে দেশ থেকে বাইরে অর্থ চলে যাচ্ছে, তবে এটি দ্বারা এটিও বোঝা যায় যে দেশটির বৈদেশিক সম্পদের বৃদ্ধি ঘটছে।
“মূলধন হিসাব” নামটি আন্তর্জাতিক মুদ্রা তহবিল (আইএমএফ) ও এর সাথে সংশ্লিষ্ট প্রতিষ্ঠান সমূহ কিছুটা ক্ষুদ্রতর অর্থে ব্যবহার করে । বাদবাকি বিশ্বে যা মূলধন হিসাব নামে পরিচিত, তাকে আন্তর্জাতিক মুদ্রা তহবিল আবার দুটি প্রধান অংশে বিভক্ত করেঃ আর্থিক হিসাব এবং মূলধন হিসাব, যার মধ্যে বেশিরভাগ লেনদেনই আর্থিক হিসাবের মধ্যে লিপিবদ্ধ করা হয় ।
সাধারণভাবে:
একে ভাগ করলে পাই:
প্রিট্‌জকার পুরস্কার

প্রিট্‌জকার পুরস্কার (ইংরেজি ভাষায়: Pritzker Prize) একটি বার্ষিক সম্মাননা। হায়াট ফাউন্ডেশন কর্তৃক প্রদত্ত এই পুরস্কারটি স্থাপত্যে উৎকর্ষ অর্জনের জন্যে প্রদান করা হয়। “একজন জীবন্ত স্থপতি, যার নির্মিত কাজ মেধা, দূরদর্শিতা, অঙ্গীকার এবং দায়িত্ববোধ প্রদর্শন করে; স্থাপত্য শিল্প প্রয়োগের মাধ্যমে যার কাজ ভৌত পরিবেশ ও মানবজাতির কল্যাণে গুরুত্বপূর্ণ অবদান রেখেছে” তাকে প্রিট্‌জকার পুরস্কার প্রদান করা হয়। মার্কিন উদ্যোক্তা জে এ. প্রিট্‌জকার ও তার সহধর্মিনী সিনডি ১৯৭৯ সালে এই পুরস্কারটি প্রবর্তন করেন।প্রিটজকার আর্কিটেকচার প্রাইজ জুরি বলে যে এটি "জাতীয়তা, জাতি, ধর্ম, বা আদর্শ নির্বিশেষে" প্রদান করা হয়। প্রিট্‌জকার পুরস্কার এর প্রাপকরা পুরস্কার এর পাশাপাশি ১০০,০০০ ডলার পান, এবং একটি উদ্ধৃতি প্রশংসাপত্র এবং, ১৯৮৭ সাল থেকে, একটি ব্রোঞ্জ পদক ও পান। 
মার্কিন যুক্তরাষ্ট্রের অন্যতম ধনী পরিবার, প্রিট্‌জকার পরিবার এই পুরস্কারটি অর্থায়ন করে। প্রিট্‌জকার পুরস্কার স্থাপত্য ক্ষেত্রে বিশ্বের অন্যতম মর্যাদাপূর্ণ পুরস্কার হিসেবে বিবেচিত। একে অনেক সময় স্থাপত্যে নোবেল বলা হয়। জাতি, ধর্ম, বর্ণ এবং মতাদর্শ নির্বিশেষে এই পুরস্কারটি প্রদান করা হয়। প্রিট্‌জকার পুরস্কারের আর্থিক মূল্য ১০০,০০০ মার্কিন ডলার। এর সাথে একটি সনদপত্র এবং একটি ব্রোঞ্জ মেডেল দেয়া হয়। মেডেলে ল্যাটিন ভাষায় লিখা থাকে - firmitas, utilitas, venustas (বাংলা: টেকসই, উপযোগিতা এবং সৌন্দর্য)। এই লিখাটি রোমান স্থপতি ভিট্রুভিয়াস হতে উৎসারিত। ১৯৮৭ সালের পূর্বে এই পুরস্কারের সাথে একটি ভাস্কর্যও দেয়া হত।
২০০৯ নাদাদ, এই পুরস্কারের নির্বাহী পরিচালক হলেন মার্থা থর্ন।
গৌরী খান

গৌরী খান (; জন্ম: গৌরী ছিব্বর, ৮ অক্টোবর ১৯৭০) একজন ভারতীয় চলচ্চিত্র প্রযোজক ও ফ্যাশন ডিজাইনার। তিনি বলিউড অভিনেতা শাহরুখ খানের স্ত্রী। তিনি ২০০২ সালে তার স্বামী শাহরুখ খানের সাথে রেড চিলিজ এন্টারটেইনমেন্ট নামে একটি চলচ্চিত্র নির্মাণ ও বিতরণকারী প্রতিষ্ঠান প্রতিষ্ঠা করেন।
গৌরী দিল্লিতে গৌরী ছিব্বার নামে পাঞ্জাবি হিন্দু বাবা-মা সবিতা এবং কর্নেল রমেশ চন্দ্র ছিব্বরের কাছে জন্মগ্রহণ করেন যারা হোশিয়ারপুরের বাসিন্দা।  তিনি দিল্লির পঞ্চশীল পার্কের শহরতলীতে বেড়ে ওঠেন। তিনি লরেটো কনভেন্ট স্কুলে থেকে প্রাথমিক, নয়া দিল্লির মডার্ন স্কুল বসন্ত বিহার থেকে উচ্চ মাধ্যমিক শেষ করেন এবং লেডি শ্রী রাম কলেজ থেকে ইতিহাসে বিএ (অনার্স) সহ স্নাতক হন। তিনি ন্যাশনাল ইনস্টিটিউট অফ ফ্যাশন টেকনোলজি থেকে ফ্যাশন ডিজাইনের একটি ছয় মাসের কোর্স সম্পন্ন করেছেন এবং তার বাবার গার্মেন্টস ব্যবসার কারণে সেলাই শিখেছেন।
১৯৯১ সালের ২৫ অক্টোবর বলিউড অভিনেতা শাহরুখ খানকে বিয়ে করেন গৌরী। এই দম্পতির আরিয়ান, সুহানা এবং আব্রাম খান নামে ৩ সন্তান রয়েছে।